Puasa!! 7 Tips Buat Perut Rasa Kenyang Sepanjang Hari

Bila badan tak biasa terima perubahan drastik, puasa hari pertama kebiasaannya akan menjadi hari yang sukar buat sesetengah individu, lebih-lebih lagi kanak-kanak.

Ingin dinasihatkan, meskipun puasa itu adalah satu kewajipan bagi yang beragama Islam, janganlah ada di antara ibu bapa yang memaksa anak-anak kecil untuk berpuasa… di mana ia sebenarnya di luar kemampuan mereka.

Biarpun tujuan anda adalah untuk membiasakan mereka, pastikan ajaran itu dilakukan secara berperingkat. Mungkin buat kanak-kanak yang baru pertama kali berpuasa, biarkan mereka berpuasa setengah hari dahulu kemudian barulah beralih ke tempoh yang lebih lama sehingga mereka benar-benar mampu dan bersedia, bukannya sehingga memudaratkan.

Hal yang demikian sebenarnya tidak hanya fokus terhadap kanak-kanak sahaja, golongan dewasa juga kadang kala dibelenggu dengan masalah untuk kekal cergas sepanjang hari ketika Ramadhan.

Apakah cara diet pemakanan yang salah membuatkan kita lemah dan jadi tidak keruan sebaik tiba waktu tengahari? Wanista lampirkan beberapa tips munasabah agar anda semua bisa mempersiap diri untuk sentiasa bertenaga walaupun harus menahan lapar dan dahaga sepanjang hari sementara menunggu waktu berbuka.

#1 Jangan Ambil Makanan Masin Ketika Bersahur

Orang Melayu memang tak boleh lari daripada hidangan lauk sampingan seperti ikan masin, telur masin serta cicahan budu dan cencalok sebagai pembuka selera saat menikmati nasi. Lebih-lebih lagi ketika nasi itu dimakan panas! Mmm, rasanya memang sedap kan?

Namun, tahukah anda bahawa lauk-pauk masin sebegitu akan membuatkan tubuh anda cepat kering lalu berasa dahaga? Ini adalah disebabkan reaksi tubuh terhadap garam di mana ia memerlukan kuantiti air lebih banyak untuk membasmi rasa masin tersebut.

Jadi, sila elak menikmati makanan yang masin ketika sahur.

Nikmatilah makanan serta sayuran yang rangup seperti lobak merah dan kobis ketika bersahur. Dengan menikmati makanan yang ‘keras’ sebegitu, mulut anda akan mengambil masa yang lama untuk mengunyah sebelum menelan.

Apabila mengunyah itu mengambil masa yang lama, sudah tentu perut anda akan berasa kenyang pada waktu yang tepat. Bahkan kekenyangan itu akan kekal lebih panjang dan dalam masa yang sama makanan itu tadi mudah dihadam oleh usus.

***Menurut sunnah nabi, seseorang perlu mengunyah makanan 40 hingga 44 kali untuk pastikannya betul-betul hancur sebelum ditelan. Dengan itu, makan dalam kuantiti sedikit pun sudah boleh terasa kenyang!

Selain mengambil masa untuk dikunyah, kekacang adalah gabungan nutrien yang penuh termasuklah protein serta lemak dan serat yang baik untuk membuatkan perut cepat kenyang. Jika bosan untuk menikmati nasi ketika sahur, anda boleh makan segenggam kekacang pilihan (gajus/badam/walnut/kacang tanah). Cara ini pasti membantu.

#4 Minum Segelas Air Sebelum Makan

Kata orang, tak elok berselang makan dengan air. Ini kerana, belum sempat makanan anda habis, perut sudah pun membuncit kekenyangan.

Tetapi mengikut kajian saintifik, taktik meminum segelas air sebelum makan adalah terbaik untuk buat perut terasa kenyang.

Jadi, sebelum menikmati sajian sahur, terlebih dahulu jangan lupa untuk meminum segelas air kosong.

Sukar rasanya untuk meminum lapan (8) gelas air putih setiap hari sepanjang bulan Ramadhan kan? Jadi, apa yang boleh anda lakukan?

Walau apa pun yang anda nikmati, jika ingin menghalang tubuh dari kehilangan nutrien serta kekurangan bendalir, sila makan buah dan sayur-sayuran dalam kuantiti yang lebih banyak.

Adalah lebih baik jika anda mencampur aduk pemakanan buah yang pelbagai warna sebagai contoh… anggur yang dimakan bersama strawberi dan epal hijau. Setiap jenis buah yang berlainan warna memiliki vitamin dan nutrisinya tersendri.

Berkhayal adalah salah satu cara mudah untuk anda melupakan perut yang sedang lapar. Seperti di bulan Ramadhan, cuba sibukkan diri dengan tugasan harian seperti menyiapkan kerja sehabis mungkin di pejabat mahupun alihkan perhatian dengan menonton siri televisyen kegemaran ketika hujung minggu. Membaca Al-Quran pun membantu! Bila lagi anda hendak kumpul pahala berlipat kali ganda kan?

Bijian penuh seperti oat, biji chia dan granola umpamanya kaya dengan serat dan protein yang boleh menguatkan otot bahkan secara tidak langsung membekal tenaga ke dalam tubuh agar kekal cergas dan bermaya sepanjang hari.


Warga Asing Diperjara 6 Tahun 4 Sebatan Rogol Remaja Bawah Umur

TAWAU: Lelaki warga Indonesia dijatuhi hukuman penjara enam tahun dan empat sebatan oleh Mahkamah Sesyen, di sini, hari ini, selepas mengaku bersalah merogol remaja bawah umur berusia 14 tahun pada 26 Mei lalu.

Hakim Awang Kerisnada Awang Mahmud, menjatuhkan hukuman itu terhadap tertuduh, Edieka Mulyadi, 20, yang mengaku salah melakukan perbuatan itu.

Edieka yang tidak memiliki sebarang dokumen pengenalan diri itu, didakwa merogol gadis berkenaan di dalam sebuah bilik rumah kayu tidak bernombor di kebun kelapa sawit, Sin Onn, dekat sini, jam 8.30 malam, pada 26 Mei lalu.

Bagi perbuatan itu tertuduh didakwa mengikut Seksyen 375 (g) Kanun Keseksaan dan boleh dihukum di bawah Seksyen 376 (1) akta sama yang memperuntukkan hukuman penjara maksimum 20 tahun dan sebat, jika sabit kesalahan.

Timbalan Pendakwa Raya, Kershanathan Pathmanathan memohon mahkamah menjatuhkan hukuman berat sebagai pengajaran kepada tertuduh kerana perbuatan tertuduh membabitkan mangsa di bawah umur.

Bagaimanapun tertuduh yang tidak diwakili peguam memohon hukuman diringankan dengan alasan menjaga ibu bapa yang sudah tua.

Selain pertuduhan merogol tertuduh juga mengaku bersalah memasuki negara ini tanpa sebarang dokumen perjalanan atau pengenalan diri yang sah.

Bagi perbuatan itu tertuduh didakwa mengikut Seksyen 6(1)(c) Akta Imigresen 1959/63 yang memperuntukkan hukuman denda maksimum RM10,000 atau penjara maksimum lima tahun atau kedua-duanya sekali dan boleh dikenakan tidak lebih daripada enam sebatan jika sabit kesalahan.

Mahkamah memerintahkan tertuduh dihukum penjara lima bulan dan tiga kali sebatan atas kesalahan itu.

Kedua-dua hukuman berkuatkuasa dari tarikh sabitan dan berjalan secara berasingan.

Berdasarkan fakta kes, laporan polis dibuat ibu mangsa kira-kira 12.16 tengah malam pada 28 Mei lalu, apabila dimaklumkan doktor yang memeriksa remaja itu mendapati terdapat koyakan pada bahagian kemaluan (selaput dara).

Mangsa didakwa mengaku melakukan hubungan seks dengan teman lelakinya (tertuduh) di kebun kelapa sawit.

Susulan laporan itu, sepasukan anggota dari Bahagian Siasatan Jenayah, Ibu Pejabat Polis Daerah (IPD) Tawau, berjaya menahan suspek kira-kira 12.20 tengah malam, hari yang sama. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pemancing hilang ditemui mati

LABUAN: Seorang pemancing rakyat tempatan yang dilaporkan hilang tiga hari lalu ditemui mati hari ini.

Mayatnya ditemui terapung 50 meter dari jeti LKIM Kiansam oleh kakitangan Jabatan Kastam Di Raja Malaysia dan anggota Rela pada kira-kira jam 6 pagi tadi.

Pengarah Agensi Penguatkuasaan Maritim Malaysia Labuan, Kapten Maritime Che Adnan Md Isa yang mengesahkan penemuan itu, berkata mayat mangsa dihantar ke hospital untuk bedah siasat.

Mangsa dikenal pasti sebagai Maddin Simion, 51, seorang peniaga pasar malam yang keluar memancing pada 3 November kira-kira jam 6 pagi sekitar Pulau Burung, dan dilaporkan hilang pada pukul 7.40 pagi pada hari yang sama. – BERNAMA


Maritim Malaysia Tahan Dua Suspek Bom Ikan Di Semporna

SEMPORNA: Agensi Penguatkuasaan Maritim Malaysia (Maritim Malaysia) menahan dua lelaki kerana disyaki terbabit dengan aktiviti menangkap ikan menggunakan bahan letupan di kawasan perairan Pulau Maiga, di sini, pagi tadi.

Pengarah Zon Maritim Semporna, Komander Maritim Norrimi Hassan, berkata bot pam dikendalikan dua suspek suku Pala’uh itu dikesan dalam keadaan mencurigakan di kawasan terbabit kira-kira jam 7 pagi.

Katanya, ketika cuba dihampiri, kedua-dua suspek bertindak cuba melarikan diri namun berjaya dipintas tidak lama selepas itu.

“Hasil pemeriksaan ke atas bot mereka mendapati dua lelaki berusia dalam lingkungan 30-an itu tidak mempunyai sebarang dokumen pengenalan diri yang sah.

“Turut ditemui hasil tangkapan ikan dipercayai diperoleh menggunakan kaedah bom ikan,” katanya dalam kenyataan di sini, hari ini.

Norrimi berkata, kedua-kedua suspek ditahan bersama barang rampasan termasuk bot pam dan enjin sangkut dibawa ke Jeti Kem Azumi, di sini, untuk tindakan dan siasatan lanjut mengikut Akta Perikanan 1985 dan Akta Imigresen 1959/63.

Katanya, tangkapan terbaru itu adalah kes ketiga dilakukan Maritim Malaysia Semporna membabitkan individu yang melakukan kegiatan menangkap ikan menggunakan kaedah itu di kawasan perairan daerah ini sejak Januari lalu.


PRN Jalan Penyelesaian Kemelut Politik Sabah

KOTA KINABALU: Mengembalikan semula mandat kepada rakyat untuk memilih, menerusi Pilihan Raya Negeri (PRN) adalah satu-satu cara untuk menyelesaikan kemelut politik yang sedang berlaku ketika ini.

Bagaimanapun, Pensyarah Program Komunikasi, Fakulti Sains Sosial dan Kemanusiaan, Universiti Malaysia Sabah (UMS), Prof Madya Dr Lee Kuok Tiung, berkata pelaksanaan PRN Sabah dalam keadaan pandemik COVID-19 juga diakui, mengundang kerisauan terutamanya rakyat.

“Mengambil kira keadaan semasa negara kita sedang bergelut dengan usaha memerangi pandemik COVID-19 dan Tan Sri Musa Aman telah membuktikan beliau sudah mempunyai Akuan Bersumpah (SD) majoriti mudah untuk menerajui kerajaan negeri, pilihan raya ini boleh dielakkan.

“Namun sesetengah pihak mungkin berpendapat, pandemik ini hanyalah alasan pincang jika ingin diguna pakai untuk tidak mengadakan PRN,” katanya ketika dihubungi BH.

Lee turut percaya, PRN Sabah juga akan digunakan sesetengah pihak bagi menutup kelemahan sendiri.

“Saya percaya, pastinya ada usaha menutup pekung (kelemahan) sendiri dengan menyatakan, PRN terpaksa diadakan atas sebab ada pihak kemaruk kuasa menyebabkan DUN terpaksa dibubarkan dan diadakan pilihan raya.

“Sebenarnya, pembubaran DUN dapat dielakkan dengan alternatif, pihak yang telah kehilangan sokongan majoriti memilih peralihan kuasa secara aman dan menyerahkan tampuk kepimpinan kerajaan kepada pihak yang memperolehi majoriti.

“Saya juga menjangkakan, ‘suara sumbang’ ketamakan kuasa akan menjadi topik paling hangat dalam PRN ini.

“Pasti akan ada pihak mempertikaikan integriti ADUN yang berpendapat, Sabah memerlukan kerajaan baharu untuk memacu pembangunan ekonomi, kebajikan dan kesejahteraan rakyat Sabah ketika pandemik serta sengaja mengetepikan bagaimana kerajaan sedia ada dibentuk pada 12 Mei 2018,” katanya.

Lee berkata, tiada isu tindakan pembubaran DUN disifatkan adalah langkah tidak bijak dan tidak relevan kerana perkara terbabit sudah sedia termaktub dalam Perlembagaan Negeri Sabah.

“Ia termaktub secara jelas dalam Perlembagaan Negeri Sabah, seperti Perkara 21(2) berkenaan kuasa Yang di-Pertua Negeri membubarkan Dewan Undangan Negeri (DUN). Maka, tidak timbul isu ini kaedah ‘pintu belakang’ atau tidak.

“Cuma berkenaan sama ada keputusan pembubaran DUN ini oleh Datuk Shafie Apdal ini bijak dan relevan atau tidak, lazimnya seseorang pemimpin itu akan memilih pembubaran Dewan (DUN atau Dewan Rakyat) pada ketika parti atau perikatannya dalam keadaan paling kukuh dan kuat untuk memenangi pilihan raya.

“Tetapi dalam konteks ini DUN dibubarkan pada ketika dalam keadaan paling lemah. Saya percaya, WARISAN-PH-UPKO juga terkejut dengan keputusan ini dan belum sempat melakukan persediaan bagi menghadapi PRN,” katanya.

Lee menyimpulkan, PRN bakal mengubah landskap politik Sabah secara keseluruhan berikutan kemelut politik yang rumit .

“Sudah pasti PRN akan mengubah landskap politik Sabah kerana siapakah parti memerintah selepas PRN ini pun belum tahu lagi.

“Parti atau perikatan yang memerintah lepas PRN ini berkemungkinan mempunyai halatuju yang berlainan.

“Nampaknya kerajaan pintu belakang yang dibentuk hasil daripada lompatan ADUN tidak mampu bertahan lama,” katanya.- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Jumlah Kes Covid-19 Terburuk Di Sabah Tak Lama Lagi, Kata Masidi

KOTA KINABALU: Jumlah kes Covid-19 di Sabah akan bertambah buruk dalam beberapa hari lagi, kata seorang menteri di negeri itu susulan rekod tertinggi 889 kes yang direkodkan di Sabah pada Sabtu.

Masidi Manjun, jurucakap kerajaan negeri berhubung Covid-19, berkata kluster Penjara Kepayan dijangka menyumbang kepada peningkatan kes itu.

Katanya, 434 daripada 557 kes yang dicatatkan di Kota Kinabalu hari ini, datangnya dari Kepayan.

“Itu ialah 79% kes di KK saja. Saya menjangkakan dan lebih baik saya katakan lebih awal, keputusan ujian saringan tahanan lain belum diperolehi semuanya.

“Munasabah untuk menganggap lebih banyak kes positif dari kluster ini, yang akan menyumbang kepada kes di KK dan Sabah secara keseluruhan,” katanya pada sidang media pada Sabtu.

Sebelum ini, Masidi dilaporkan berkata, terdapat 2,700 tahanan di penjara itu dan semuanya sudah menjalani ujian saringan.

Katanya, semua banduan disaring sebelum dihantar ke penjara di Kota Kinabalu, Lahad Datu, Tawau dan Sandakan.

Beliau berkata, individu yang ditahan juga akan disaring sebelum dihantar ke lokap.

Masidi berkata, Tawau turut mencatatkan 80 kes baru akibat sampel ujian yang dihantar sebelum ini, manakala Kudat merekodkan jumlah kes ke-3 tertinggi di Sabah dengan 40 kes baru dilaporkan.

“Sebanyak 33 daripadanya dari kluster Inai. Jabatan Kesihatan berjaya mengesan semua individu yang menghadiri majlis berinai itu.”

Masidi berkata, 104 guru dan 242 pelajar dijangkiti virus itu sejak Mac lalu, “bagaimanapun mereka dijangkiti di luar sekolah”.

Katanya, 5 pegawai yang bertugas di pusat tahanan sementara (PTS) untuk pendatang asing tanpa izin di Papar disahkan positif Covid-19 pada Sabtu, manakala 33 tahanan di PTS itu masih menunggu keputusan saringan.

Beliau berkata, pihak berkuasa kesihatan turut mengesan 1,352 kes Covid-19 di kawasan setinggan di sini dan Semporna.- FMT


Institusi Pendidikan Terus Ditutup, Aktiviti Babit Perhimpunan Ramai Tidak Dibenarkan

KUALA LUMPUR: Semua sekolah, kolej dan universiti masih belum boleh dibuka, selain semua aktiviti keagamaan membabitkan perhimpunan ramai.

Perdana Menteri, Tan Sri Muhyiddin Yassin turut mengumumkan bahawa semua aktiviti riadah dan sukan membabitkan perhimpuan ramai seperti bola sepak juga masih tidak dibenarkan.

Katanya, senarai lengkap dan aktiviti yang dibenarkan dirujuk Majlis Keselamatan Nasional (MKN), senarai ini akan disemak dari masa ke semasa bergantung kepada perkembangan kes COVID-19

“Semua sektor perniagaan dan industri serta sosial beroperasi tertakluk peraturan semasa dan prosedur operasi standard (SOP) pihak berkuasa,” katanya dalam perutusan khas sempena Hari Pekerja yang disiarkan secara langsung, hari ini.


Polis Kota Kinabalu Berjaya Menahan Lelaki Pecah Kereta Curi Wang Lebih RM230,00

KOTA KINABALU: Seorang lelaki berjaya ditahan pasukan First Response Motorcycle (FRM) Balai Polis Kota Kinabalu selepas memecah cermin sebuah kereta dan melarikan wang tunai berjumlah RM230,744, Isnin lalu.

Kejadian kira-kira 11.45 pagi itu berlaku apabila mangsa berusia 40 tahun meletakkan kereta jenis Nissan Almera di parkir hentian bas di Likas Square.

Dia dipercayai ingin mengambil hasil jualan perniagaan runcit keluarganya di bangunan terbabit sebelum menyedari alat penggera kenderaan berbunyi dan cermin dipecahkan sebalik kembali ke kereta.

Kemudiannya, dia mendapati dua beg berisi wang tunai sebanyak RM230,744 telah dicuri.

Ketua Polis Daerah Kota Kinabalu, Mohd Zaidi Abdullah berkata, orang awam yang melihat kejadian itu mendakwa suspek memecahkan cermin di bahagian pemandu sebelum mengambil dua beg dan terus melintas jalan.

Katanya, orang awam memaklumkan anggota FRM yang sedang membuat rondaan cegah jenayah di kawasan berkenaan sebelum mengejar suspek.

“Anggota FRM memintas dan menahan kereta Proton Iswara dinaiki dua lelaki di tepi jalan di Jalan Teluk Likas, berhampiran sebuah sekolah. Mereka menahan pemandu kereta namun seorang lagi suspek yang duduk di bahagian penumpang hadapan sempat melarikan diri,” katanya menurut laporan Harian Metro.

Mohd Zaidi berkata, hasil pemeriksaan kereta suspek membawa kepada penemuan wang tunai berjumlah RM185,744 manakala baki wang sebanyak RM45,000 dibawa lari seorang lagi suspek.

Katanya, suspek yang ditahan berusia 56 tahun dan suspek yang masih bebas dikenal pasti sebagai Fredius George, berusia 33 tahun.

“Tangkapan dan rampasan dibawa ke Balai Polis Kota Kinabalu untuk tindakan lanjut dan siasatan masih diteruskan. Suspek terbabit sudah dikenal pasti dan maklumat disalurkan pada semua elemen yang bertugas di lapangan bagi mengesan suspek masih bebas. Kes disiasat mengikut Seksyen 379 Kanun Keseksaan atas kesalahan mencuri,” katanya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Isteri Tak ‘Layan’, Anak Jadi Ganti

SURABAYA: Seorang lelaki di Indonesia tergamak mencabul anak tirinya dengan memberi alasan kononnya tidak menerima layanan batin daripada isterinya.

Tribune News melaporkan lelaki berusia 34 tahun dari Tuban, Jawa Timur itu didakwa selepas melakukan keganasan seksual dan pencabulan terhadap kanak-kanak di bawah umur.

Suspek melakukan perbuatan terkutuk itu sebanyak lapan kali sejak November tahun lalu.

Perbuatan suspek terbongkar selepas mangsa yang kerap keletihan selepas dicabul mengadu kepada ibunya.

Dalam keterangannya, suspek mengaku melakukan perbuatan itu selepas tidak dilayani isterinya, sejak dia pulang dari Malaysia kerana bekerja tahun lalu.

“Selama melakukan perkara itu, saya meminta anak tiri saya tidak memberitahu ibunya kerana ia aib,” katanya.

Ketua Polis Tuban, Ruruh Wicaksono mengesahkan, suspek berdepan hukuman penjara 15 tahun di bawah undang-undang perlindungan kanak-kanak.

“Suspek berjaya ditahan pada Isnin (semalam).

“Polis turut mengambil barang bukti seperti baju tidur dan seluar dalam mangsa,” katanya.- Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


“Saya Tidak Pernah Bagi Izin…” – Tidak Tahu Suami Poligami, Rupa-rupanya Berjiran Dengan Madu Sendiri!

BALI: Seorang wanita di sini membuat laporan polis tentang suaminya kerana berpoligami tanpa izin dan pengetahuannya.

Menurut Tribun, pihak polis kini sedang mengambil keterangan suami dan madunya.

Suaminya dengan isteri kedua telah bernikah pada Ogos tahun lepas mengikut adat Bali yang dilakukan oleh saudara suaminya itu.

Malah ketika mendapat tahu isteri pertama tidak memberi izin, saudara itu terkejut kerana sebelum dinikahkan dia sudah bertanya.

“Dia berjumpa dengan saya, kan dia sepupu saya. Dia beritahu nak bernikah satu lagi. Saya tanya dah minta izin ke. Masa tu dia kata dah minta izin.”

Isteri pertama yang telah dikahwini sejak tahun 2000 itu dapat tahu dia telah dimadukan baru-baru ini selepas hampir setahun suaminya bernikah.

Lebih menyakitkan hatinya, madu dia tu adalah jirannya di kawasan perumahan yang sama, rumah mereka hanya beberapa meter je! Macam mana boleh tak kantoi?

Saya baru tahu sejak (dia) bawa (isteri kedua) ke rumah pada Ogos 2018. Sudah hampir setahun (mereka) tinggal bersama-sama.”

Difahamkan, selepas majlis pernikahan, pasangan itu pulang ke rumah ibu bapa isteri kedua untuk selesaikan adat dengan meminta izin dan berdoa.

Saya tidak pernah memberi izin. Tiba-tiba dia balik rumah beritahu dah nikah lagi satu. Saya marah sangat, tapi saya taknak buat kecoh sebab kesian mertua saya sudah tua.

Disebabkan itu, dia bertindak membuat laporan polis dan memberitahu telah ditipu dan dianiaya oleh suami sendiri. Perkahwinannya dengan isteri pertama, mereka dikurniakan seorang anak yang kini dikatakan sudah dewasa.


272 kakitangan pilihan raya Indonesia maut kira undi

JAKARTA: Lebih 270 orang kakitangan pilihan raya Indonesia maut, 10 hari selepas pilihan raya sehari terbesar di dunia kebanyakannya akibat penyakit dikaitkan dengan keletihan, selepas bekerja untuk masa yang amat panjang mengira jutaan undi secara manual, kata seorang pegawai, hari ini.

Pilihan raya 17 April lalu adalah kali pertama negara 260 juta penduduk itu menggabungkan pengundian presiden dengan pilihan raya perundangan nasional dan wilayah untuk mengurangkan kos.

Mujur sesi pengundian berjalan lancar dan menyaksikan kira-kira 80 peratus daripada 193 juta pengundi layak membuang undi.

Difahamkan, setiap pengundi perlu menanda lima kertas undi di lebih 800,000 pusat membuang undi.

Tugas mengira undi di negara itu amat mencabar dan terbukti boleh membawa maut kepada kakitangan suruhanjaya pilihan raya kerana mereka perlu mengira secara manual dengan menggunakan tangan.

Setakat malam semalam, 272 kakitangan pilihan raya meninggal dunia kebanyakannya kerana penyakit yang dikaitkan dengan gejala terlebih bekerja, sementara 1,878 jatuh sakit, kata jurucakap Suruhanjaya Pilihan raya Umum (KPU), Arief Priyo Susanto.

Kementerian Kesihatan sudah mengeluarkan pekeliling pada 23 April lalu menggesa kemudahan kesihatan memberikan penjagaan terbaik kepada kakitangan pilihan raya, sementara Kementerian Kewangan sedang mengusahakan pampasan kepada keluarga kakitangan yang meninggal dunia, kata Susanto. – Reuters


1 Lokaliti Di Sabah Dikenakan PKPD Mulai 25 Sept, 5 Ditamatkan

PUTRAJAYA: Satu lokaliti di Sabah dan dua di Pahang diarah menjalani perintah kawalan pergerakan diperketatkan (PKPD) bermula 25 September ini.

Ketua Pengarah Majlis Keselamatan Negara (MKN), Rodzi Md Saad dalam kenyataan hari ini berkata, pelaksanaan PKPD akan berlangsung sehingga 8 Oktober.

Berikut adalah perincian lokaliti-lokaliti yang terlibat dalam pelaksanaan dan penamatan PKPD:

Pelaksanaan PKPD di Sabat pada 25 September hingga 8 Oktober:

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Gadis cantik maut ditetak kekasih

PALEMBANG: Polis memburu seorang lelaki yang dipercayai kekasih seorang gadis cantik yang ditemui mati dalam keadaan hampir busuk dan tangan kanan putus di sebuah hotel di Musi Banyuasin dekat sini semalam.

Tribunnews melaporkan, mayat mangsa yang dikenali sebagai Vera Oktaria, 21, ditemui dalam keadaan bogel dengan tangan kanannya putus di dalam bilik berkenaan yang disewanya bersama teman lelakinya.

Vera yang berkerja di sebuah pasar raya di Palembang dilaporkan sudah tiga hari tidak pulang ke rumah sebelum mayatnya ditemui di bilik berkenaan.

Jurucakap polis berkata, mayat wanita itu ditemui oleh seorang pekerja hotel itu yang curiga dengan bau busuk di dalam bilik berkenaan.

“Menurut buku daftar, bilik itu didaftar atas nama seorang lelaki yang dipercayai kekasih mangsa.

“Kami kini memburu lelaki itu yang dipercayai terbabit dalam pembunuhan ini,” katanya. – Agensi


BN, PN Umum Calon PRN Sabah Selasa Ini

LABUAN: Pembahagian kerusi dalam kalangan parti komponen Barisan Nasional (BN), Perikatan Nasional (PN) dan sekutu mereka untuk Pilihan Raya Negeri (PRN) Sabah hampir 95 peratus siap dan akan diumumkan, Selasa ini.

Setiausaha Agung BN, Tan Sri Annuar Musa, berkata BN, PN dan sekutu mereka mencapai konsensus mengenai peruntukan kerusi Dewan Undangan Negeri (DUN) Sabah dan penggunaan logo parti bagi pilihan raya itu.

“Sebagai pembangkang di Sabah, kami dalam BN dan PN bersetuju bekerjasama untuk pertandingan satu lawan satu dengan Parti Warisan Sabah (WARISAN) bagi memberi rakyat alternatif untuk Sabah yang lebih baik,” katanya kepada pemberita di sini, malam tadi.

Beliau yang juga Ketua Koordinator BN bagi PRN Sabah berkata, pembangkang akan memastikan calonnya tidak bersaing antara satu sama lain dan ahli parti akan menyokong wakil yang dicalonkan.

PN di Sabah merangkumi Parti Pribumi Bersatu Malaysia (BERSATU), PAS, Parti Solidariti Tanah Airku (STAR) Sabah dan Parti Maju Sabah (SAPP) manakala BN mempunyai UMNO Sabah, MCA, MIC dan Parti Bersatu Rakyat Sabah (PBRS) serta Parti Bersatu Sabah (PBS) sebagai sekutunya.

Annuar yang juga Menteri Wilayah Persekutuan, berkata setiap parti politik terutama daripada PN dibenarkan menggunakan logo parti masing-masing pada PRN kecuali parti komponen BN yang akan menggunakan logo BN.

“Terpulang kepada parti politik masing-masing menggunakan logo parti kerana sentimen pengundian berbeza mengikut kawasan.

“Mereka perlu melakukan penilaian sendiri. Bagi kami, parti komponen BN akan menggunakan lambang dacing dan membenarkan parti lain yang menjadi rakan BN bertanding di bawah BN.

“Tetapi kami difahamkan PN yang baru didaftarkan mempunyai logo sendiri dan ia digunakan oleh BERSATU dan satu atau dua parti yang menjadikan rakan PN.

“Kami bersetuju dengan itu tetapi apa yang penting, kami berkongsi satu manifesto dan akan saling menyokong,” katanya.

Mengenai ura-ura wujud tiga puak (Tan Sri Musa Aman, Datuk Seri Bung Moktar Radin dan Datuk Seri Abdul Rahman Dahlan) dalam UMNO Sabah, Annuar berkata ia adalah senario biasa bagi pemimpin dalam parti politik untuk mempunyai pandangan berbeza.

“Perbezaan telah ditangani, tidak seharusnya ada masalah lagi. Kini, fokus kami adalah rundingan dengan parti politik lain supaya penagihan kerusi adalah adil.

“Apabila bekerjasama sebagai satu pasukan, perlu ada tolak-ansur. Walaupun begitu, kita sudah lebih kurang mempunyai garis panduan dari segi jumlah kerusi bagi BN, BERSATU, PBS dan PBRS dan ini semua harus siap dalam beberapa hari lagi.

“BN dan rakan-rakan PN yang kami namakan sebagai Barisan Pembangkang Bersatu bersemangat untuk menghadapi pilihan raya ini,” katanya.

Annuar berkata, Sabah adalah negeri yang unik ketika berdepan dengan pilihan raya kerana parti politik perlu memahami nadi rakyat dengan masalah kemiskinan masih menjadi isu di negeri itu.

Sebanyak 73 kerusi DUN Sabah akan dipertandingkan pada PRN Sabah yang dijadual pada 26 September dengan hari penamaan calon pada 12 September manakala hari mengundi awal, 22 September. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Guru Disiplin Di Beluran Dipenjara 80 Tahun Kerana Rogol, Cabul Dan Liwat 8 Murid Perempuan

SANDAKAN, 26 Ogos: Seorang guru disiplin sekolah rendah di Beluran dijatuhi hukuman penjara berjumlah 80 tahun dan  20 sebatan atas 14 pertuduhan rogol, cabul serta liwat terhadap lapan murid perempuan.

Hakim Mahkamah Sesyen Ummu Kalthom Abd Samad menjatuhi hukuman itu terhadap Freddie @ Ampat Unsin, 56, di sini hari ini.

Bagi dua pertuduhan merogol muridnya berumur sembilan tahun pada November 2015 dan 10  tahun pada  Mac-Julai 2016 di sekolah tempat dia bekerja di Beluran, Freddie dijatuhi hukuman penjara masing-masing 15 dan 18 tahun serta diperintahkan supaya dikenakan masing-masing tiga serta empat sebatan.

Ummu Kalthom memerintahkan hukuman itu berjalan serentak mulai tarikh dia didakwa pada 27 Dis 2017.

Beliau turut memerintahkan supaya penjara berjumlah  43 tahun dan 12 sebatan atas  11 pertuduhan cabul supaya berjalan berturutan selepas Freddie menjalani hukuman bagi dua pertuduhan rogol itu.

Tiga daripada 11 pertuduhan cabul membabitkan hukuman penjara berjumlah 10 tahun dan tiga sebatan yang diperintahkan supaya berjalan serentak.

Tiga lagi pertuduhan cabul membabitkan jumlah hukuman penjara yang sama dan sebatan yang juga diperintahkan supaya berjalan serentak.

Freddie juga didapati bersalah atas 11 pertuduhan mencabul muridnya berumur enam hingga  10 tahun di sekolah sama antara Januari dan Julai 2016.

Dia juga didapati bersalah meliwat seorang pelajar 10 tahun di sekolah sama antara Jun dan Julai 2016 dan dijatuhi hukuman penjara empat tahun serta satu sebatan yang akan dijalankan berturutan daripada kesalahan lain.

Ketika menyampaikan keputusannya, Ummu Kalthom berkata kesalahan yang dilakukan oleh tertuduh adalah serius kerana dia berkhidmat sebagai guru disiplin, bagaimanapun mengambil kesempatan dengan menjadikan kanak-kanak sebagainya mangsa dan mereka sepatutnya berasa selamat di bawah  penyeliaannya di sekolah itu.

“Keadaan kesalahan dalam kes ini menunjukkan terdapat tentangan daripada mangsa, tetapi disebabkan kedudukan tertuduh sebagai guru meletakkan mangsa dalam keadaan tidak berdaya,” katanya.

Ketika mengemukakan rayuan, peguam Hamida Ambo memohon hukuman ringan memandangkan ini kesalahan pertama anak guamnya dan dia juga telah berkahwin serta mempunyai empat anak.

Perbicaraan bermula pada 19 Mac tahun lepas dan Freddie diperintahkan supaya membela diri pada 9 Mei tahun ini, dengan lebih  40 saksi memberi keterangan.

Timbalan Pendakwa Raya Mark Etto mengendalikan pendakwaan kes.


Risau Isteri Minta Cerai, Lelaki Buat Laporan Polis Palsu

KOTA BELUD: Bimbang isteri minta cerai, seorang lelaki nekad membuat laporan palsu kononnya disamun dua lelaki di Kampung Pirasan, di sini, malam tadi.

Bagaimanapun, tindakannya itu bukan saja gagal mendapat perhatian isterinya malah lelaki berusia 30-an itu ditahan selepas didapati positif dadah jenis syabu.

Ketua Polis Daerah Kota Belud, Superintendan Sahimi Husin berkata, suspek membuat laporan polis kira-kira jam 9 malam tadi dengan mendakwa disamun dua lelaki yang turut melarikan motosikal miliknya.

Bagaimanapun katanya, hasil siasat mendapati laporan yang dibuat mencurigakan sebelum suspek akhirnya mengaku membuat laporan palsu.

“Suspek kemudiannya membawa polis ke lokasi dia menyembunyikan motosikalnya dan turut mengaku terpaksa membuat laporan itu kerana mahu menyelamatkan rumah tangganya.

“Polis kemudiannya membuat ujian saringan air kencing sebelum didapati positif dadah jenis syabu,” katanya ketika dihubungi, hari ini.

Sahimi berkata, suspek kemudiannya ditahan untuk siasatan lanjut mengikut Seksyen 182 Kanun Keseksaan dan Seksyen 15(1)(a) Akta Dadah Berbahaya 1952.

Katanya, jika sabit kesalahan, suspek berhadapan dengan hukuman penjara berserta denda jika sabit kesalahan kerana membuat laporan palsu.

Sehubungan itu, beliau berkata, pihak polis memandang serius perbuatan tidak bertanggungjawab itu dan tindakan tegas akan diambil terhadap mana-mana Individu yang masih berdegil membuat laporan palsu. – AsiaTimes

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bumi Sabah Milik Sabahan, Bukan Milik Pemimpin Persekutuan

TENOM: Datuk Seri Mohd. Shafie Apdal mengingatkan pemimpin Persekutuan bahawa hasil bumi Sabah bukan lagi untuk dijual beli, bukan untuk mereka terus mencari kekayaan.

Presiden Parti Warisan Sabah (Warisan) itu menegaskan, rakyat Sabah akan berpadu dan bangkit menentang segala tindak tanduk pemimpin-pemimpin Persekutuan yang cuba untuk merampas sekali lagi kekayaan negeri ini.

Katanya, hasil bumi Sabah adalah milik orang Sabah, bukannya diuruskan oleh Persekutuan seolah-olah kekayaan yang ada itu adalah milik mereka sedangkan di Sabah rakyatnya masih yang termiskin.

“Kita mesti pertahankan ini bumi kita, kita punya minyak, kita punya tanah tetapi mereka yang punya cukai, orang kita tanam sawit dari Pensiangan sampai Tenom kita berhujan panas tetapi Kuala Lumpur cuma duduk kenakan cukai.

“Kita kena pertahankan hak kita di bumi Sabah, jangan tidur jangan lena bila dapat duit RM500 pasang bendera biru, Sabah is not for sale kita perlu pertahankan hak kita, perjuangkan hak kita,” tegas Mohd. Shafie.

Beliau berkata demikian ketika berucap dalam Majlis Bersama Rakyat di Pekan Tenom petang ini.

Mohd. Shafie berkata, Pilihan Raya Negeri (PRN) Sabah terpaksa dijalankan kerana Persekutuan cuba merampas kuasa pentadbiran daripada orang Sabah melalui pintu belakang.

Katanya, pemimpin-pemimpin Sabah yang berpaksikan ketua mereka di Semenanjung adalah pengkhianat yang rela menyerahkan hak Sabah kepada Persekutuan.

“Kepada rakyat Sabah jangan lepaskan hak anda, jangan lepaskan kuasa yang ada pada orang Sabah, undi calon Warisan Plus untuk kemenangan kepada kita semua,” katanya.

Tegas beliau, selama ini Kerajaan Persekutuan hanya menganggap Sabah sebagai negeri biasa walaupun Sabah adalah salah satu wilayah yang membentuk Malaysia.

“Kalau mahu mentadbir negara, sentuh hati semua rakyat Malaysia dari Perlis sampai ke Sabah, bukan ambil hak Sabah dan buat seperti kamu punya sendiri.

“Malaysia adalah Tanah Melayu, Wilayah Sabah, Wilayah Sarawak tetapi sepanjang masa ini Sabah hanya dianggap sebuah negeri, Sabah tidak sama dengan Perlis, Kedah dan Pahang kerana Sabah ada hak istimewa,” katanya.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis Cedera Diserang Lelaki Di Pulau Gaya

KOTA KINABALU: Seorang anggota polis mengalami kecederaan di bahagian kaki dan tangan selepas diserang lelaki yang marah ditegur semasa leka menghidu gam di Kampung Pondo Pulau Gaya di sini pagi tadi.

Ketua Polis Daerah Kota Kinabalu Asisten Komisioner Habibi Majinji berkata kejadian jam 10.30 pagi berlaku apabila sepasukan polis menjalankan rondaan Ops Poket sebelum menegur seorang lelaki yang sedang menghidu gam.

“Sebaik anggota polis memperkenalkan diri, suspek bertindak agresif dengan memaki hamun anggota polis terbabit dan lebih teruk suspek juga mengugut untuk membunuh pasukan kita.

“Tidak lama kemudian suspek melibas rantai besi yang dipegangnya beberapa kali ke arah pasukan polis sebelum tangkapan dilaksanakan,” katanya.

Beliau berkata hasil siasatan mendapati tiada barangan terlarang pada badan suspek yang berumur 21 tahun dan tiada dokumen pengenalan diri terbabit.

“Polis kemudiannya merampas rantai besi dipercayai rantai ‘chainsaw’ yang diubahsuai sebagai senjata.

“Suspek dan barang kes dibawa ke balai polis untuk tindakan lanjut dan kes disiasat mengikut Seksyen 353 Kanun Keseksaan kerana menggunakan kekerasan jenayah untuk menakutkan penjawat awam yang menjalankan tugas sah di sisi undang-undang.

“Suspek juga akan disiasat mengikut Seksyen 6(1) Akta Bahan Kakisan Letupan dan Senjata Berbahaya 1958,” katanya.

Dalam pada itu Habibi berkata anggota polis yang diserang mengalami kecederaan di bahagian kaki dan tangan kanan. – Utusan Borneo


Polis Marin Patahkan Cubaan Seludup Petrol & Tong LPG

SEMPORNA: Pasukan Polis Marin (PPM) daerah ini berjaya mematahkan cubaan menyeludup petrol dan tong gas petroleum cecair (LPG) ke negara jiram dalam kejadian di perairan laut Sisipan, di sini, semalam.

Dalam kejadian 5 petang itu, juragan bot berkenaan bagaimanapun gagal ditahan selepas nekad terjun ke laut untuk meloloskan diri ke kawasan hutan bakau berhampiran.

Pegawai Pemerintah PPM Semporna, Deputi Superintendan Mohammad Ismail berkata, ketika anggota PPM dalam tugas perondaan di perairan Semporna mengesan sebuah bot laju dalam keadaan mencurigakan.

Katanya, ketika dihampiri juragan bot melarikan diri dan hasil pemeriksaan menemui 12 tong berisi petrol dan dua tong gas LPG yang disyaki cuba diseludup ke Filipina.

“Bot dan muatan dianggarkan bernilai RM27,931 dirampas kerana disyaki cuba seludup barang kawalan ke Filipina.

“Semua rampasan dibawa ke Markas Operasi PPM Semporna untuk tindakan lanjut,” katanya di sini, hari ini.

Katanya, pihak turut merampas sebuah pam bot dengan membawa 15 kotak minyak masak di Jeti Kayu Hujung Pasar Kampung Air.

“Juragan bot gagal dikesan selepas nekad terjun ke laut dan melarikan diri ke laut Pulau Bum-Bum.

“Pemeriksaan turut menemui pelbagai jenis ikan sebanyak 10 kilogram dipercayai ditangkap menggunakan bahan letupan,” katanya.

Mohammad berkata, jumlah nilai keseluruhan rampasan membabitkan dua kes ini bernilai RM32,181.

“Kes disiasat mengikut Akta Kawalan Bekalan 1961 dan Akta Perikanan 1985,” katanya. – AsiaTimes

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PKR Sabah Nafi 3,144 Ahli Cabang Libaran Keluar Parti

KOTA KINABALU: PKR Sabah menafikan seramai 3,144 ahli daripada cabang Libaran telah keluar parti berkenaan.

Pengarah Komunikasi Keadilan Sabah, Adam Fistival Wilfrid, memaklumkan dakwaan bekas Ketua Cabang Libaran, Jaffari Waliam, semalam, berhubung perkara itu adalah tidak benar sama sekali.

“Kami menyangkal dakwaan Jaffari bahawa 3,144 ahli daripada cabang Libaran telah keluar parti.

“Hanya 32 ahli keluar parti yang terdiri daripada kalangan ahli jawatankuasa cabang Libaran,” katanya dalam satu kenyataan, hari ini.

Media semalam melaporkan Jaffari mendakwa PKR Sabah bakal dibubarkan dan seramai 3,144 ahli membabitkan 23 daripada 25 ranting cabang Libaran keluar parti bersama beliau.


Bung Moktar Tak Layak Ketuai PRN Sabah, Kata Rahman Dahlan

PETALING JAYA: Dua belas bahagian Umno di Sabah membantah pelantikan Bung Moktar Radin sebagai pengarah Pilihan Raya Negeri (PRN) Sabah bagi Barisan Nasional (BN) seperti diumumkan Ahmad Zahid Hamidi.

Ketua Umno Tuaran Abdul Rahman Dahlan yang mengetuai 12 ketua Umno dari Sabah berkata, pengumuman presiden UMNO itu melanggar semangat autonomi diberikan kepada Umno Sabah untuk menentukan hala tuju sendiri.

Katanya, tindakan memilih Bung Moktar yang berdepan tuduhan mahkamah adalah penghinaan kepada Umno Sabah dan seperti memberi peluru kepada pihak lawan sedangkan BN berpeluang besar memenangi pilihan raya itu disebabkan kelemahan parti Warisan.

“Keputusan melantik Bung Moktar tidak dirunding. Kami berpendapat ini langgar semangat autonomi Sabah yang diumumkan pada tahun lepas.

“Kami mahu diberi kebebasan kepada kami tanpa campur tangan Umno pusat. Kami berpandangan yang menjadi ketua jentera Umno Sabah mesti bebas dari perspektif negatif yang boleh dipersoalkan pihak lawan serta tidak mempunyai masalah peribadi yang boleh menjejaskan jentera parti.

“Saya yakin jumlah (ketua Umno di Sabah) yang tolak akan bertambah selepas sidang media malam ini,” katanya pada sidang media malam ini.

Rahman yang juga ahli Majlis Tertinggi Umno berkata, kumpulan itu sudah cuba untuk bertemu Zahid di Kuala Lumpur, namun beliau tidak memberi maklum balas sehingga kini.

“Kita berharap dapat bertemunya dan percaya beliau sebagai orang lama dalam politik tahu untuk bertindak selepas mendengar isi kandungan sidang media ini,” katanya.

Ditanya siapa calon layak untuk mengetuai jentera pilihan raya BN di Sabah, beliau berkata Umno Sabah mempunyai ramai pemimpin yang berkelayakan dan mampu membawa kemenangan untuk menewaskan kerajaan Sabah dipimpin Warisan.

“Kita telah bercakap dengan Musa Aman dan beliau menolak untuk jadi ketua jentera. Kami akan bincangkan perkara ini dengan lebih lanjut dan percaya ramai pemimpin Umno Sabah berkaliber untuk menggantikannya (Bung Moktar),” katanya.

Terdahulu, Zahid mengumumkan pelantikan Bung yang juga Ketua Umno Sabah mengetuai jentera parti itu menghadapi PRN pada 26 September ini.

PRN kali ini menyaksikan sebanyak 73 kerusi Dewan Undangan Negeri (DUN).

Pada 30 Julai lalu ketua menteri Shafie Apdal mengumumkan pembubaran DUN Sabah bagi memberi laluan kepada PRN selepas mendapat perkenan Yang di-Pertua Negeri Juhar Mahiruddin.

Pembubaran DUN Sabah itu susulan dakwaan Musa mempunyai majoriti mencukupi untuk membentuk kerajaan negeri yang baharu.- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pelajar Buta Dirogol Dua Gurunya Di Sekolah

Dua guru didakwa merogol seorang pelajar buta selama dua bulan di sebuah sekolah khas untuk golongan anak kurang upaya.

Chaman Thakor, 62, dan Jayanthi Thakor, 30, didakwa merogol remaja perempuan berusia 15 tahun di bilik muzik.

Kejadian itu terbongkar selepas keluarga mangsa curiga apabila remaja itu kerap pulang lewat dari sekolah.

Mangsa kemudian menceritakan perkara itu kepada ibu saudaranya di mana maruah dia telah diragut oleh dua guru terbabit.

Menurut mangsa, kali pertama dia dirogol di dalam bilik muzik oleh Chaman. Tiga hari kemudian, Jayanthi pula melakukan perbuatan terkutuk itu di bilik yang sama.

Difahamkan, mangsa dimasukkan ke sekolah itu pada Julai lalu untuk belajar muzik.

Inspektor Ambaji berkata, dua suspek terbabit telah melarikan diri sebaik saja perbuatan mereka didedahkan. Pihaknya kini sedang giat memburu dua lelaki itu.

Pihak sekolah juga telah memecat kedua-dua guru berkenaan sebaik mengetahui kejadian tersebut.


Terminal Feri Ro-Ro Labuan Kembali Sesak Sempena Aidiladha

LABUAN, 5 Julai  : Terminal feri ro-ro Labuan akan kembali sibuk menjelang sambutan Hari Raya Aidiladha pada Ahad (10 Julai).

Dijangka ribuan rakyat Sabah akan kembali ke kampung halaman mereka untuk meraikan Aidiladha bersama keluarga (menggunakan kenderaan sendiri) bermula 7 Julai.

Syarikat pengurusan tiket untuk empat feri berkata tiket (bagi kenderaan) dari Labuan ke Menumbok bermula 7 hingga 9 Julai telah habis dijual sejak bulan lepas.

Pengurus Labuan Point Enterprise Sdn Bhd Robert Ling Song Shieng, syarikat pengurusan tiket feri bagi Kimanis 1, Purajaya 1 dan Goodwill Star mengesahkan tiket ke Menumbok telah habis dijual sejak awal Jun.

“Kami telah menjangkakan jumlah penumpang yang tinggi kerana kebanyakan mereka yang bekerja di Labuan akan pulang ke Sabah untuk meraikan cuti Hari Raya Korban.

“Tiket telah habis dijual sejak satu bulan yang lepas melalui pembelian secara dalam talian dan penjualan di kaunter,” katanya.

Robert menambah aliran trafik juga dijangka tinggi dari bulatan di pusat bandar (bertentangan bangunan ibu pejabat Jabatan Kastam) menuju ke terminal feri bermula awal pagi pada 7 Julai.

“Semua pengguna feri terutama mereka yang membawa kereta harus tiba sekurang-kurangnya 45 minit lebih awal sebelum berlepas, jangan tiba terlalu awal kerana ia boleh menyebabkan kesesakan,” katanya.

Robert berkata tiket dari Menumbok ke Labuan pada 11 Julai juga telah habis dijual manakala tiket pada 12 Julai masih ada bagi perjalanan pukul 7 pagi dan 6 petang sahaja.

Labuan Point Enterprise menyediakan lapan perjalanan setiap hari dari Labuan ke Menumbok bermula 7 hingga 9 Julai.

Syarikat Binabalu Sdn Bhd, ejen tiket bagi feri Galaxy berkata mereka menyediakan tiga perjalanan setiap hari bermula 7-9 Julai, dari Labuan-Menumbok dengan satu perjalanan pada 8.30 pagi dan dua perjalanan pada 1.30 tengah hari dan 6.30 petang.

Keempat-empat feri itu kini beroperasi setiap jam dan bukannya setiap dua dan tiga jam pada hari biasa kerana permintaan yang tinggi daripada pengguna untuk menaiki feri pulang ke tanah besar Sabah. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: 851 Kes Baharu, 2 Kematian

PUTRAJAYA: Jumlah kes baharu COVID-19 kembali tiga angka iaitu 851 kes hari ini, menjadikan jumlah kumulatif kes di negara ini sebanyak 68,020 kes.

Ketua Pengarah Kesihatan, Tan Sri Dr Noor Hisham Abdullah, berkata dengan pertambahan kes berkenaan ia menjadikan jumlah kes aktif dengan kebolehjangkitan di negara ini sebanyak 10,686 kes.

Beliau berkata, hanya empat kes import yang mendapat jangkitan dari luar negara dilaporkan hari ini manakala kes penularan tempatan menunjukkan Selangor mencatatkan pertambahan kes harian tertinggi iaitu 249 kes bersamaan 74.6 peratus daripada 334 kes dicatatkan dalam di Lembah Klang.

“Selain itu, negeri kedua yang mencatatkan kes harian tertinggi hari ini ialah Sabah iaitu 229 kes atau 26.9 peratus, ia diikuti Johor dengan pertambahan 102 kes baharu bersamaan 12 peratus,” katanya dalam sidang media COVID-19, di sini hari ini.

Dr Noor Hisham berkata, sehingga jam 12 tengah hari ini terdapat 658 kes sembuh dilaporkan menjadikan jumlah kumulatif kes sudah pulih sepenuhnya di negara ini sebanyak 56,969 kes atau 83.8 peratus daripada jumlah keseluruhan kes.

Selain itu, beliau berkata, dua kes kematian dilaporkan hari ini di Hospital Queen Elizabeth, Sabah dan menjadikan jumlah keseluruhan kes kematian disebabkan oleh COVID-19 sebanyak 365 kes atau 0.54 peratus daripada jumlah keseluruhan kes.

Katanya, kes kematian ke-364 membabitkan kes 65,961 iaitu lelaki warga tempatan berusia 64 tahun yang mempunyai penyakit kencing manis manakala

kes kematian ke-365 ia membabitkan kes 65,962 iaitu lelaki warga asing berusia 63 tahun dan mempunyai penyakit darah tinggi dan asma. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Salah seorang tahanan lari berjaya ditahan semula

KOTA KINABALU: Salah seorang daripada empat tahanan yang berjaya meloloskan diri dari Pusat Tahanan Sementara (PTS) Manggatal berjaya ditahan semula di kawasan Indah Permai petang Jumaat.

Ketua Polis Daerah Kota Kinabalu Asisten Komisioner Habibi Majinji berkata tahanan dikenali Talam Jaafar, 27 ditahan hasil maklumat yang disalurkan orang awam.

“Bertindak dengan maklumat terbabit suspek berjaya ditahan semasa sedang berada di lampu isyarat berdekatan kawasan perumahan jam 4.45 petang.

“Suspek kemudiannya dibawa ke Ibu Pejabat Polis Daerah (IPD) Kota Kinabalu untuk tindakan selanjutnya,” katanya.

Menurutnya tiga lagi suspek masing-masing Sanny Chuan, 21, Azlan Abu Bakar Sidik, 15, dan Faisal Hamsali, 36 masih bebas dan pihaknya percaya kesemua suspek masih berkeliaran di daerah ini.

“Hasil siasatan awal mendapati kesemua suspek yang dipercayai baharu masuk ke negeri ini tidak mengenali antara satu sama lain dan hanya berkenalan semasa ditahan di PTS Manggatal itu.

“Suspek kemudiannya dipercayai berpakat pada peringkat awal semasa ditahan sebelum melarikan diri dan berpisah sebaik berjaya meloloskan diri,” katanya sambil menambah pihaknya percaya tiga suspek yang masih bebas akan dapat ditahan dalam masa terdekat.

Habibi berkata pihaknya amat menghargai kerjasama yang disalurkan oleh orang awam dengan menghubungi Pegawai Penyiasat sebaik mengesan suspek di kawasan itu.

“Kita sangat mengalu-alukan tindakan orang awam menyalurkan maklumat kepada pihak polis dalam usaha mencegah jenayah setempat bersesuaian dengan slogan ‘Polis Dan Masyarakat Berpisah Tiada’.

“Tiga lagi suspek masih bebas dan sesiapa yang mengesan individu ini sila hubungi pihak polis dengan kadar segera untuk tindakan selanjutnya,” katanya.

Beliau berkata demikian semasa hadir pada Raptai Penuh Perbarisan Sambutan Peringatan Hari Polis ke 212 di Perkarangan IPD Kota Kinabalu hari ini.

Katanya perbarisan kali ini membawa sedikit kelainan dari perbarisan terdahulu berikutan dijayakan oleh semua wanita seramai 51 anggota dan dua pegawai kecuali pembaca doa.

“Kita juga membabitkan ahli keluarga polis kerana merekalah yang menjadi kepentingan kepada setiap anggota dan keluargalah yang berjaya memberikan kekuatan kepada kami.

“Anak-anak polis turut mengambil bahagian dalam acara perbarisan ini kerana anak polis adalah lambang masa depan kita kelak,” katanya sambil menambah anak-anak polis akan melakukan persembahan karate. – Utusan Borneo


Rina Dapat ‘Imbuhan’ Sebelum Umum Keluar Warisan, Dakwa Shafie

KOTA BELUD: Presiden Warisan Shafie Apdal mendakwa Ahli Dewan Undangan Negeri (ADUN) Kukusan Rina Jainal menandatangani ‘satu dokumen’ sebelum beliau mengumumkan keluar daripada parti itu, hari ini.

Katanya, Rina juga telah menerima “imbuhan” seterusnya mendorong beliau mengumumkan keluar Warisan.

“Saya difahamkan dia (Rina) sudah tandatangan tapi tidak tahu apa dokumen itu.

“Tidak tahu berapa (imbuhan) dia dapat, tidak boleh elak,” katanya ketika ditemui pada sidang media selepas menghadiri majlis rumah terbuka Kaamatan Warisan di Dewan Kadamaian Square, dekat sini hari ini.

Shafie berkata, tindakan bekas naib ketua Wirawati Warisan itu tidak melemahkan parti berkenaan, terutama di kawasan Tawau dan Kalabakan.

“Kita masih mantap lagi di Tawau, Kalabakan. Berbagai langkah yang mereka lakukan untuk menekan, melemahkan Warisan, Warisan insyaallah masih kuat,” katanya.

Awal hari ini, Rina mengumumkan menyertai Parti Harapan Rakyat Sabah (Harapan Rakyat), dalam sidang media di sebuah hotel, di Kota Kinabalu.

Terdahulu, lima wakil rakyat Warisan bertindak keluar parti iaitu Hassan A Gani Pg Amir (Sebatik), Yusof Yaacob (Sindumin); Ahli Parlimen Lahad Datu merangkap ADUN Segama, Mohamaddin Ketapi, Peter Anthony (Melalap) dan Nuil Juatim (Limbahau).

Sementara itu, Shafie berkata, Rina akan berdepan tindakan undang-undang yang sama seperti lima ADUN yang telah meninggalkan Warisan sebelum ini.

“Sebahagian mereka memang kita sudah bawa ke mahkamah, kita heret mereka oleh kerana perjanjian yang telah kita nyatakan kepada mereka, pengakuan mereka.

“Itu (bawa ke mahkamah) sememangnya akan menjadi satu tindakan yang kita lakukan,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Selepas UMNO, Osman Jamal Sah Tinggalkan PKR

TAWAU: Spekulasi bahawa Ahli Dewan Undangan Negeri (Adun) Balung, Datuk Osman Jamal akan  meninggalkan Parti Keadilan Rakyat (PKR) terjawab apabila beliau sendiri membuat pengesahan itu semalam.

Namun, Osman membiarkan pihak media terus berteka-teki berhubung parti baharu yang akan beliau sertai.

Katanya satu majlis rasmi akan diadakan di Kota Kinabalu pada minggu hadapan dan akan dimaklumkan kepada pihak media.

“Tentang saya akan ke lain parti, sepatutnya diadakan pada minggu ini. Tapi oleh kerana terdapat masalah teknikal yang tidak dapat dielakkan, mungkin minggu depan sama ada hari Isnin atau Selasa.

“Saya akan ke Kota Kinabalu berjumpa dengan pemimpin parti baharu,” katanya dalam satu sidang media sempena Kejohanan Olahraga Majlis Sukan Tawau di sini.

Minggu lalu, wujud khabar angin mengatakan Osman akan menyertai Parti Warisan Sabah (Warisan) yang dipimpin Ketua Menteri Sabah, Datuk Seri Mohd Shafie Apdal.

Namun, beliau enggan mengulas lebih lanjut dan akan memaklumkan hal tersebut dalam satu majlis rasmi.

Ini adalah kali kedua bekas Pengarah Jabatan Tanah dan Ukur Sabah dan Unit Perancangan Ekonomi Negeri itu menukar parti.

Osman bertanding di bawah tiket Barisan Nasional (BN) mewakili Umno dan menggantikan Datuk Syed Abas Syed Ali yang telah dilantik sebagai Speaker Dewan Undangan Negeri.

Beliau adalah antara tiga Adun Umno yang mengambil keputusan untuk menyebelahi Shafie kurang 24 jam selepas Tan Sri Musa Aman mengangkat sumpah sebagai Ketua Menteri pada 10 Mei tahun lalu.

Osman kemudian menyertai PKR pada Julai.-SabahNewsToday


Guru tadika disamun dalam bank, kereta dilarikan penjenayah di Inanam

GURU tadika berusia 35 tahun dan anaknya berdepan detik cemas apabila disamun sebelum kenderaannya dilarikan penjenayah di Taipan Inanam, Kota Kinabalu hari ini.

Dalam kejadian 6 pagi itu, mangsa dikatakan bersama anak lelakinya berusia 10 tahun masuk ke sebuah bank untuk mengeluarkan wang.

Bagaimanapun, ketika sedang menggunakan mesin pengeluaran wang automatik (ATM) di bank berkenaan, mangsa tiba-tiba didekati lelaki bertopi dan bersenjatakan parang.

Ketua Polis Daerah Kota Kinabalu Asisten Komisioner Asisten Komisioner Habibi Majinji berkata, mangsa yang belum sempat mengeluarkan wang terkejut apabila diugut dengan parang yang dibawa suspek.

Katanya, mangsa yang ketakutan kemudiannya menyerahkan beg tangannya yang berisi beberapa dokumen dan wang tunai RM50 kepada suspek.

“Suspek kemudian mengarahkannya menyerahkan kunci kereta sebelum penjenayah itu melarikan kenderaan jenis Hyundai Gets perak dengan nombor pendaftaran MAY6800.

“Mangsa dan anaknya hanya ketakutan akibat insiden itu namun tidak mengalami kecederaan,” katanya hari ini.

Habibi berkata, polis giat menjalankan siasatan bagi mengesan kenderaan mangsa dan suspek.


Israel tukar masjid jadi kelab malam

BAITULMAQDIS: Majlis perbandaran Israel di wilayah Safed menukar Masjid Al-Ahmar menjadi bar dan dewan acara, menurut laporan Al-Quds Al-Arabi semalam.

Masjid berkenaan adalah antara rumah ibadat umat Islam paling bersejarah di bandar raya Safed, yang terletak di utara Palestin, yang diceroboh rejim Zionis pada 1948.

Bangunan itu pada mulanya dijadikan sekolah Yahudi, kemudian pusat bagi kempen pilihan raya parti Likud dan kemudian kedai pakaian sebelum ditukar kepada kelab malam.

Masjid itu kini dibuka untuk hampir semua acara kecuali solat.

Ia dijadikan bar dan dewan perkahwinan oleh firma yang ada kaitan dengan majlis perbandaran Israel.

Namanya turut ditukar kepada Khan Al-Ahmar, menurut Middle East Monitor, memetik laporan akhbar Al-Quds Al-Arabi.

Setiausaha Infak Safed dan Tiberias, Khair Tabari, berkata beliau menunggu mahkamah Nazareth membuat keputusan mengenai aduan yang difailkan meminta masjid itu dikosongkan dan dikembalikan kepada agensi itu.

Tabari menambah, beliau menyertakan dokumen membuktikan pemilikan masjid berkenaan dan menggesa parti politik dan badan popular meningkat kerjasama dengannya dalam usaha menyelamatkan masjid berkenaan daripada sebarang pelanggaran.

Sebelum dihalau keluar dari rumah mereka pada 1948, Safed mempunyai 12,000 penduduk Palestin. — Agensi/Berita Harian


Ibu Guna ‘Google’ Untuk Rawat Anak Demam, 6 Hari Kemudian Disahkan Hidap Penyakit Kawasaki

Kewujudan laman Google sememangnya memudahkan pengguna internet tetapi tidak sepatutnya kita bergantung sepenuhnya kepada Google, terutamanya apabila timbul isu mengenai kesihatan manusia.

Ini kerana, jika tersalah pemahaman boleh membawa kepada kesan negatif seperti menjadi antivaksin, anti perubatan moden dan banyak lagi, selain mendatang kemudaratan diri sehingga boleh menyebabkan kematian yang tidak disengajakan.

Dalam satu kes di Taiwan, seorang ibu cuba mencari rawatan melalui internet untuk merawat anaknya dari demam dan terjumpa satu laman web yang menyarankan dia membiarkan anaknya di rumah untuk pulih secara semulajadi.

Menurut laman web itu, “Tidak perlu bimbang, demam hanya seketika da sistem keimunan badannya akan pulih. Hanya perlu berjaga-jaga selama beberapa hari dan semuanya akan menjadi baik”.

Namun selepas dua hari kemudian, si anak mula mengalami simptom ‘strawberry tongue’ dan ibunya sekali lagi membuat pencarian di Google dan mendapatinya anaknya mungkin mengalami simptom adenovirus, demam scarlet atau penyakit Kawasaki.

Dalam tiga jenis penyakit itu, si ibu mengesyaki anaknya menghidap penyakit adenovirus. Memandangkan tiada vaksin untuk penyakit itu, dia membiarkan anaknya berehat di rumah di bawah pemantauannya.

Dua hari kemudian, ruam mula timbul di badan anaknya dan si ibu masih tidak berasa bimbang dengan keadaan tersebut.

Selepas enam hari kemudian, kanak-kanak itu mula mengalami demam panas membuatkan ibunya risau tetapi tidak membawa anaknya berjumpa dengan doktor.

Sebaliknya dia membuat carian dia internet dan kali ini mengesyaki anaknya menghidap penyakit Kawasaki dan segera membawa anaknya ke hospital untuk mendapatkan rawatan.

Doktor menjelaskan, bibir pesakit pecah, merah dan tapak tangan serta kaki kemerahan, mata merah dan lidah berbintik.

Pemeriksaan mendapati mangsa menghidap penyakit Kawasaki.

Disebabkan ‘kepandaian si ibu itu’, mangsa terpaksa dimasukkan ke hospital dan mengambil masa untuk merawat jantungnya.

Punca mangsa mendapat penyakit itu masih tidak diketahui. Penyakit Kawasaki kebiasaannya dialami oleh kanak-kanak berusia enam bulan ke lima tahun. Ada sesetengah orang berpendapat penyakit itu berkaitan dengan sistem keimunan dan genetik.

Sumber: World of Buzz, China Press


COVID-19: Penunggang Roller-Coaster Di Jepun Diminta Senyap, Hanya Jerit Dalam Hati

FUJIYAMA: Pengunjung sebuah taman tema di Jepun diminta menjerit di dalam hati ketika menaiki roller-coaster bagi mengelak penyebaran COVID-19.

Pengendali taman tema Fuji-Q Highland membuat rayuan tersebut kerana bimbang penyebaran virus daripada titisan air liur ketika menjerit yang boleh meningkatkan penularan pandemik itu.

Memetik laporan UK News, taman tema yang dibuka semula bulan lalu itu mengambil langkah tersebut selepas mengikuti saranan persatuan taman tema.

“Bagaimanapun, para pelanggan tidak bersetuju dengan saranan itu kerana tidak mungkin mereka boleh kekal diam ketika menaiki roller-coaster Fujiyama.

“Roller-coaster sepanjang dua kilometer itu berupaya mencapai kelajuan 130 kilometer sejam sebelum turun serta-merta pada ketinggian 70 meter,” kata laporan antarabangsa tersebut.

Bertindak balas terhadap rungutan itu, Fuji-Q Highland mengeluarkan sebuah video yang memaparkan dua eksekutif menaiki roller-coaster itu tanpa mengeluarkan suara bagi membuktikan langkah tersebut boleh dilakukan.

Video berdurasi empat minit lima saat itu menunjukan dua lelaki memakai pelitup muka dan berpakaian formal berjaya mengekalkan riak wajah yang serius sepanjang menaiki roller-coaster.

Video tersebut kemudiannya diakhiri dengan mesej yang menggesa pengunjung supaya “Tolong menjerit di dalam hati anda” dalam tulisan Jepun.

Jepun tidak terjejas teruk dengan penyebaran COVID-19 dan tidak melaksanakan penutupan yang ketat seperti negara lain, kecuali sektor perniagaan bukan utama.

Sebilangan besar perniagaan kini telah dibuka semula dengan mewajibkan pemakaian pelitup muka kepada semua pelanggan.


Lelaki Terselamat Dari Panahan Petir Mati Akibat Diselaputi Dengan Najis Lembu

Seorang lelaki yang terselamat dari penahan petir, meninggal dunia selepas dia diselaputi dengan najis lembu  yang dipercayai boleh merawat kecederaannya.

Binod dan Gokula Podh, tinggal di kampung Pamara, daerah Sundargardh, India, terdahulu dalam perjalanan ke pasar sebelum mereka terkena panahan petir pada petang Sabtu lalu.

Penduduk kampung cuba membantu mereka dengan kepercayaan karut itu dan menyelaputi badan mangsa dengan najis lembu.

Namun kaedah itu tidak membantu, sebaliknya mangsa mengalami sesak nafas.

Penduduk kampung kemudian menghantar mangsa ke hospital untuk mendapatkan rawatan, tetapi mangsa disahkan meninggal dunia akibat lemas.

Kejadian itu bukan kali pertama penduduk kampung di India menggunakan najis lembu untuk membantu merawat mangsa panahan petir.

Pada Jun 2018, penduduk di Rayagada meletak najis dan lumpur pada dua lelaki berusia 32 dan 45 tahun, kemudian ditanam selama 30 minit sebelum mereka ditemui pekerja kesihatan yang segera menghubungi ambulans untuk mendapatkan bantuan.

Mujur dua lelaki terbabit dibawa ke hospital segera dan keadan mereka stabil.

Menurut salah seorang penduduk kampung, Mohon Bisoi berkata, najis lembu dan lumpur adalah terapi yang digunakan sejak sekian lama untuk merawat mangsa panahan kilat.

Pada Mei 2017, seorang kanak-kanak lelaki dari kampung Sana Litipuli meninggal dunia apabila saudara maranya meletakkan najis lembu pada badannya terkena panahan petir selama 40 minit dengan harapan mangsa dapat dipulihkan.

Dua rakan mangsa yang turut terkena petir dibawa ke hospital dan berjaya diselamatkan.


Pasaraya Di Jalan Labuk Musnah Terbakar

SANDAKAN: Sebuah pasaraya di Batu 3 Jalan Labuk di sini musnah dalam kebakaran yang berlarutan selama kira-kira lapan jam, malam kelmarin.

Ketua Jabatan Bomba dan Penyelamat Malaysia Zon Sandakan, Pegawai Bomba (PegB) Martin Thomas berkata pihaknya telah menerima panggilan kebakaran sebuah bangunan kedai lebih kurang jam 11.39 malam kelmarin.

Martin berkata kebakaran dapat dikawal lebih kurang jam 7.43 pagi dan setakat ini pihaknya masih memadam air di dalam bangunan berkenaan.

“Pihak bomba yang diketuainya bersama 23 anggota serta dua pegawai telah bergegas ke lokasi kebakaran,” katanya ketika ditemui di lokasi kebakaran.

Beliau berkata pihaknya menggunakan empat buah jentera bomba, sebuah lori tangki air dan tiga kenderaan.

“Pihaknya telah menghadapi masalah tekanan air melalui pili bomba dan bomba menghubungi Jabatan Air bagi menyalurkan serta menguatkan tekanan air di kawasan kebakaran,” katanya.

Martin memberi tekanan air rendah masih berlaku dimana pihaknya terpaksa mengambil tindakan bagi mengambil air di pili bomba di Balai Bomba Sandakan yang terletak lebih kurang 500 meter dari lokasi kebakaran.

“Pihaknya menggunakan empat pancutan air bagi memadam kebakaran bangunan kedai terbabit,” katanya.

Beliau berkata pihaknya terpaksa menolak kenderaan yang diletakkan di hadapan bangunan kedai itu bagi mengelakkan terbakar.

“Tiada kemalangan jiwa atau sebarang kecederaan dilaporkan dalam kebakaran terbabit,” katanya.

Beliau berkata punca kebakaran dan jumlah kerugian masih lagi dalam siasatan pihak bomba. – Utusan Borneo


ABM Sabah Sedia Lahir Ramai Tenaga Kerja Untuk Lebuhraya Pan Borneo – Arthur

KOTA KINABALU, 29 Mei : Akademi Binaan Malaysia (ABM) Sabah sentiasa bersedia melahirkan lebih ramai tenaga kerja tempatan berkemahiran tinggi dalam sektor pembinaan di negeri itu, termasuk menyediakan tenaga kerja bagi menyiapkan projek Lebuhraya Pan Borneo.

Timbalan Menteri Kerja Raya Datuk Arthur Kurup berkata kerajaan Persekutuan telah memberi komitmen bagi memastikan baki 19 daripada 35 pakej kerja dalam fasa pertama projek pembinaan Lebuhraya Pan Borneo Sabah disiapkan dalam tempoh lima tahun.

Beliau berkata ABM yang merupakan pusat penilaian dan latihan di bawah Lembaga Pembangunan Industri Pembinaan Malaysia (CIDB), dilihat sebagai agensi terbaik untuk memenuhi keperluan tenaga kerja bagi merealisasikan komitmen itu menerusi kursus kemahiran dan pensijilan disediakan.

“Selain meningkatkan jaringan perhubungan dan infra rakyat, tujuan utama pembinaan Lebuhraya Pan Borneo Sabah ini juga untuk memastikan kontraktor tempatan dan rakyat tempatan diberi keutamaan termasuk dalam aspek peluang pekerjaan.

“Kita memerlukan ramai tenaga kerja (untuk menyiapkan Lebuhraya Pan Borneo Sabah). Justeru, CIDB khususnya ABM adalah agensi terbaik untuk memastikan rakyat khususnya belia Sabah disediakan dengan kemahiran sesuai untuk memenuhi peluang pekerjaan diwujudkan,” katanya kepada pemberita di sini hari ini.

Terdahulu, Arthur mendengar taklimat daripada Pengarah ABM Sabah Tadzul Radim dan Pengurus Besar Kanan CIDB Naidatul Mazidah Latif sebelum melawat kompleks sementara ABM Sabah yang terletak di Kampung Kayu Madang, Telipok, dekat sini, sempena program Jelajah FTRoadpedia Kementerian Kerja Raya.

Arthur berkata ABM Sabah telah melatih seramai lebih 74,000 belia dan personel binaan sejak ia ditubuhkan pada Mac 2001, dengan kadar kebolehpasaran lepasan pelatih akademi itu juga adalah tinggi iaitu 90 peratus.

ABM Sabah menawarkan 33 bidang kemahiran berimpak tinggi seperti pemasangan perancah; operasi kren; pemasang paip gas dan pelukis pelan teknikal.

Sementara itu, Arthur berkata, ABM Sabah turut meletakkan sasaran untuk meningkatkan kapasiti pelatih daripada kira-kira 2,000 orang belia dan personel binaan kepada 10,000 orang setahun menerusi pembangunan kampus tetap yang dicadangkan dibina di Kampung Beringgis, Papar. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Peralihan Kerajaan Negeri Bakal Berlaku Di Sabah Dalam Masa Terdekat – Bung

Tidak banyak masalah untuk Warisan tumbang di Sabah – Bung Moktar

KUALA LUMPUR: Tidak banyak masalah dapat dilihat untuk menjatuhkan Kerajaan Negeri Sabah dibawah pimpinan Parti Warisan Sabah (Warisan), kata Pengerusi Perhubungan UMNO negeri itu, Datuk Seri Bung Moktar Radin.

Perkara itu, kata beliau, tidak mustahil akan berlaku selepas Pakatan Harapan (PH) hilang kuasa di Putrajaya selain politik Sabah cukup terkenal dengan tradisi lompat parti.

“Politik Sabah selalu berubah dan saya tidak menolak akan berlaku peralihan sokongan dalam kalangan Ahli Dewan Undangan Negeri (ADUN) di sini. Tambahan pula Sabah ini terkenal dengan politik lompat melompat.

“Mereka boleh beralih parti dan sokongan pada bila-bila masa sahaja dan tidak ada masalah besar untuk mereka (ADUN) beralih arah dari satu tempat ke satu tempat yang lain,” katanya kepada Astro AWANI pada Khamis.

Ditanya berhubung perbincangan pembentukan kerjasama antara beberapa parti tempatan termasuk PKR Sabah, Bung Moktar yang juga Ahli Parlimen Kinabatangan berkata, perkara itu ada dilakukan namun, masih secara tidak formal.

“Belum ada perbincangan secara rasmi berhubung hala tuju tetapi perbincangan secara tidak formal kita sudah adakan.

“Kita juga bersifat terbuka dan ruang juga diberikan untuk kita bincang serta fikir menjuruskan sesuatu perkara untuk matlamat sama dalam semua parti,” katanya.

Dalam pada itu, beliau juga menjangkakan perubahan itu bakal berlaku dalam masa terdekat.

“Politik ini penuh dengan starategi dan strategi itu telah berjalan cuma kita tidak boleh bagitahu strategi yang bagaimana. Cuma tunggu dalam masa sebulan dua lagi,” ujarnya.

Negeri Sabah menjadi antara negeri yang dilihat sebilangan pemerhati politik akan mengalami perubahan kerajaan neegeri selepas Kedah baru-baru ini.

Selain Kedah, Johor, Melaka dan Perak juga sebelum ini menyaksikan tumbangnya kerajaan yang diperintah oleh PH.

Negeri-negeri berkenaan kini diperintah oleh kerajaan Perikatan Nasional. – Astro Awani

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Bapa Khabib Meninggal Dunia

MOSCOW: Bapa Khabib Nurmagomedov, Abdulmanap dilaporkan meninggal dunia selepas lama bertarung dengan sakit akibat COVID-19.

Abdulmanap, yang juga jurulatih Khabib, meninggal dunia di sebuah hospital dekat Moscow kerana komplikasi disebabkan COVID-19.

Abdulmanap mengalami serangan jantung selepas dijangkiti coronavirus yang memerlukan pembedahan segera.

Dia kemudiannya dua kali terpaksa diletakkan dalam keadaan koma dengan keadaannya dilaporkan ‘serius tapi stabil’.

Bagaimanapun hari ini Abdulmanap dilaporkan meninggal dunia.

Pemimpin Republik Chechen dan rakan rapat keluarga Nurmagomedov, Ramzan Kadyrov melaporkan berita itu hari ini. – Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


6 Lagi Lokaliti Di Sabah Dikenakan PKPD Mulai 26 Ogos

KOTA KINABALU: Sebanyak enam lagi lokaliti di Sabah dikenakan perintah kawalan pergerakan diperketatkan (PKPD) bermula 26 Ogos hingga 8 September ini.

PKPD di Sabah akan dilaksanakan di dua lokaliti di Tawau, membabitkan Kampung Sentosa Blok 4 dan Batu 2, Lorong Saddani, manakala dua lokaliti di Kota Belud membabitkan Kampung Sayap dan Kampung Rampayan Laut.

Turut dilaksanakan PKPD adalah di Kuarters Kilang Mee Tien Hock, Penampang dan Taman Sri Panglima, Beaufort.

Sementara itu, enam lokaliti di Sabah, yang sedang dilaksanakan PKPD dan dijadualkan berakhir esok akan dilanjutkan sehingga 8 September depan.

Ia membabitkan Kampung Pulau Penampang, Kampung Gudon, Manggatal dan Kampung Lobou di Kota Kinabalu; Kampung Menunggui, Kota Belud; Kampung Tengah, Kinarut, Papar dan Kampung Timbua-Kembiroi-Lobou Baru, Ranau.

Dalam perkembangan lain, MKN turut mengumumkan penamatan PKPD esok di enam lokaliti di Kota Kinabalu, Sabah, membabitkan Bandar Sierra, Kampung Kalasanan, Bandaran Segama, Taman Bukit Setia, Taman Putera Jaya dan Kuarters Kilang J&L, Jalan Kokol.

Lokaliti lain di Sabah adalah Kampung Petagas, Putatan; Kampung Pogunon, Penampang; Kampung Batu 1, Sipitang; Kampung Bukit Kukusan, Tawau; Kampung Batu-Batu, Tenom; Kampung Tempasuk 1 dan Kampung Tambulaung, Kota Belud dan Kampung Tagibang, Kota Marudu.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


BERSATU Sabah Tandingi 45 Kerusi

KOTA KINABALU: Parti Pribumi Bersatu Malaysia (BERSATU) Sabah bakal meletak calon di 45 kerusi pada Pilihan Raya Negeri (PRN) akan datang.

Ketua Badan Pimpinan BERSATU Sabah, Datuk Seri Hajiji Noor, berkata pihaknya akan bermesyuarat minggu depan mengenai persiapan jentera parti di setiap kawasan DUN Sabah.

“Kita sudah bersiap-sedia dan mengenal pasti 45 kerusi DUN yang akan ditandingi calon BERSATU,” katanya dalam satu kenyataan di sini, hari ini.- HMetro


Kehabisan Sumber Makanan, SPDA Tampil Hulur Bantuan

SEMPORNA: Sumber pendapatan mereka terhenti. Tidak turun menyelam di laut bermakna, tiadalah mata pencarian yang diperoleh.

Itulah realiti yang dihadapai jurulatih selaman dan Dive Master di Semporna sejak Perintah Kawalan Pergerakan (PKP) berkuatkuasa pada 18 Mac lalu.

Malah, pendapatan mereka mula terjejas sejak sekatan terhadap pelancong China dilakukan pada 30 Januari lalu.

Namun mereka tidak membantah kerana semua keputusan yang dilakukan kerajaan itu demi memastikan jangkitan wabak Covid-19 di Sabah dapat dihentikan.

Memahami kesukaran dihadapi sesetengah ahli mereka, Persatuan Penyelam Profesional Semporna (SPDA) mengambil inisiatif menghulurkan bantuan kepada ahli yang kehabisan sumber makanan.

Presiden SPDA Abdul Razak Ismail bersama-sama ahli SPDA lain mengambil inisiatif menyalurkan sumbangan bantuan makanan kepada jurulatih selaman yang terjejas teruk sepanjang PKP dilaksana sejak dua minggu lalu.

Beliau berkata, kebanyakan jurulatih selaman di Semporna bergantung sepenuhnya kepada pendapatan menyelam dan tidak mempunyai sumber pendapatan lain.

Atas sebab itu, menyedari kesukaran dihadapi ahli-ahli yang kehabisan sumber makanan, SPDA tampil membantu seberapa yang mampu.

“Berdasarkan pemantauan yang kita lakukan, dua jurulatih selaman betul-betul kehabisan sumber makanan kerana tidak mempunyai sebarang pendapatan. Anak-anak mereka yang masih kecil juga pasti kelaparan.

“Dengan itu, persatuan ini mengambil inisiatif melancarkan kempen mengumpul dana dalam kalangan ahli-ahlinya bagi membeli keperluan barangan dapur untuk disumbangkan kepada dua jurulatih selaman yang putus sumber makanan itu,” ujarnya.

Abdul Razak berharap, ada pihak yang melihat permasalahan yang dihadapi jurulatih selaman di Semporna ini yang kebanyakannya bukan berasal daripada keluarga yang senang. – BorneoToday


SPRM Tahan Datuk Disyaki Lindungi Pemalsuan Cukai Jualan Minyak Sawit

KOTA KINABALU: Seorang lelaki bergelar Datuk ditahan Suruhanjaya Pencegahan Rasuah Malaysia (SPRM), hari ini bagi membantu siasatan kes terima rasuah bagi melindungi aktiviti pemalsuan cukai jualan minyak sawit.

Penahanan itu susulan tangkapan terhadap seorang pegawai kanan jabatan dan seorang pesara kerajaan yang diberkas SPRM berkaitan kes yang sama, Rabu lalu.

Dua suspek terbabit dipercayai menerima rasuah berjumlah kira-kira RM700,000 daripada sebuah syarikat kilang sawit.

Wang rasuah itu dipercayai sebagai balasan kepada suspek untuk melindungi aktiviti pemalsuan pengisytiharan cukai jualan minyak sawit mentah pada setiap bulan kepada Kementerian Kewangan (MOF) Sabah.

Sumber SPRM berkata, ‘Datuk’ berusia 66 tahun yang merupakan bekas penjawat awam itu ditahan di pejabat SPRM Sabah, di sini, kira-kira jam 4 petang tadi ketika hadir memberi keterangan.

Pengarah SPRM Sabah S Karunanithy ketika dihubungi mengesahkan tangkapan itu dan berkata kes disiasat mengikut Seksyen 17 (a) Akta SPRM 2009.

Katanya, permohonan reman terhadap suspek dijangka dibuat di Mahkamah Majistret, di sini, esok. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Penduduk Kampung Togop Bakal Terima Jambatan Kekal Bernilai RM11 Juta

RANAU, 7 Feb : Hasrat kira-kira 900 penduduk Kampung Togop Laut dekat sini yang mahukan sebuah jambatan kekal menghubungkan kampung mereka dengan Kampung Togop Darat akan direalisasikan tidak lama lagi selepas kerajaan negeri meluluskan pembinaan jambatan konkrit bernilai RM11 juta.

Timbalan Ketua Menteri Sabah Datuk Dr Joachim Gunsalam berkata jambatan yang akan dibina di Sungai Kopuakan itu bakal menggantikan jambatan “low-level crossing” yang digunakan oleh penduduk kampung berkenaan sejak 2011.

Pembinaan jambatan konkrit sepanjang 90 meter itu dijangka mengambil masa 18 bulan, kata Joachim yang juga Ahli Dewan Undangan Negeri Kundasang, dalam kenyataan hari ini.

“Penduduk Togop Laut sudah sekian lama menggunakan jambatan ‘low-level crossing’ dan apabila hujan berpanjangan serta banjir melanda, kenderaan tidak dapat melalui jambatan ini dan sebagai alternatif lain mereka menggunakan jambatan gantung.

“Bagaimanapun, dengan adanya jambatan konkrit itu kelak, penduduk kampung boleh menggunakannya pada bila-bila masa termasuk pada waktu hujan,” katanya.

Terdahulu, Joachim menyaksikan majlis perasmian pecah tanah bagi pembinaan jambatan itu yang berlangsung di tepi Sungai Kopuakan, Kampung Tobok Darat.- BERNAMA


7 Kaki Lalok Ditahan Di Ranau

RANAU: Tujuh lelaki ditahan polis selepas disyaki terbabit dalam penyalahgunaan dadah di Kampung Lohan di Ranau, semalam.

Serbuan Op Ice Breaker itu bermula pada 11 pagi hingga 5 petang di lokasi dipercayai sarang penagih itu dijalankan pasukan pegawai dan anggota Bahagian Siasatan Jenayah Narkotik (BSJN), Ibu Pejabat Polis Daerah (IPD) Ranau.

Ketua Polis Daerah Ranau Deputi Superintendan Sammy Newton yang mengesahkan laporan itu berkata, polis turut merampas dadah jenis syabu seberat 1.05 gram dianggarkan bernilai RM350 mengikut harga pasaran.

“Empat suspek ditahan kerana memiliki dadah dan disiasat mengikut Seksyen 12(2) Akta Dadah Berbahaya (ADB) 1952.

“Tiga lagi suspek ditahan kerana positif dadah selepas ujian saringan air kencing dilakukan.

“Kes disiasat mengikut Seksyen 15(1)(a) akta sama,” katanya ketika dihubungi.

Menurutnya, semua suspek berusia antara 30 tahun sehingga 40 tahun itu kini direman selama empat hari bermula semalam sehingga 14 Januari.

“Orang awam diminta bekerjasama menyalurkan maklumat bagi membanteras kegiatan dadah dan jenayah lain di daerah ini.

“Identiti pemberi maklumat tidak akan didedahkan dan pihak polis bersedia membantu demi kesejahteraan penduduk,” katanya.


RON97 naik, RON95 dan diesel kekal

HARGA runcit petrol RON97 naik 12 sen kepada RM2.80 seliter manakala RON95 dan diesel masing-masing kekal RM2.08 dan RM2.18 seliter, berkuat kuasa tengah malam ini.

Kementerian Kewangan memaklumkan, harga bahan api berkenaan ditetapkan bagi tempoh 20 hingga 26 April ini.

Katanya, kenaikan itu berikutan harga produk petroleum yang diproses di pasaran dunia menunjukkan trend peningkatan sehingga melebihi paras AS$80 setong.

“Berdasarkan pengiraan di bawah formula Automatic Pricing Mechanism (APM), harga runcit produk petrol RON95 dan diesel bagi tempoh 20 hingga 26 April 2019 masing-masing sepatutnya naik 12 sen seliter iaitu daripada RM2.38 kepada RM2.50 seliter dan naik tujuh sen seliter daripada RM2.39 kepada RM2.46 seliter berikutan kenaikan harga purata minyak Dated Brent kepada AS$70.98 setong bagi tempoh 11 ke 17 April 2019.

“Bagaimanapun, harga runcit produk petrol RON95 dan diesel bagi tempoh berkenaan dikekalkan pada paras RM2.08 dan RM2.18 seliter selaras dengan keputusan kerajaan untuk menstabilkan harga runcit bagi produk petroleum dan mengurangkan kos sara hidup rakyat,” katanya.

Pada minggu lalu, harga runcit petrol RON97 naik lima sen kepada RM2.68 sen seliter manakala RON95 dan diesel masing-masing kekal pada harga RM2.08 dan RM2.18 seliter. – Harian Metro


PKP: Rata-Rata Netizen Sambut Baik Pengumuman PM

KUALA LUMPUR: Pengumuman pelaksanaan Perintah Kawalan Pergerakan (PKP) oleh Perdana Menteri Tan Sri Muhyiddin Yassin hari ini sememangnya ditunggu-tunggu banyak pihak.

Siaran langsung menerusi pelbagai platform media sosial, menarik minat orang ramai untuk mengetahui apakah langkah baharu kerajaan dalam menangani jumlah kes positif Covid-19 yang meningkat sejak beberapa hari lalu.

Rata-rata netizen menyifatkan pengumuman berkenaan adalah langkah terbaik, mengulangi tindakan sama ketika wabak pandemik itu bermula tahun lalu.

Malah ramai yang memuji ketegasan kerajaan dalam melaksanakan semula PKP di enam negeri selain dan Perintah Kawalan Pergerakan Pemulihan (PKPP) dengan Prosedur Operasi Standard (SOP) khusus.

Seorang netizen, Apiep berkata, dia menyokong segala tindakan demi kebaikan bersama.

“Apapun, demi kebaikan bersama saya sokong. InsyaAllah semoga dipermudahkan kita semua,” katanya.

Sementara itu seorang lagi netizen, Nur Syairah Ayob berkata, keputusan kerajaan itu perlu diterima secara terbuka oleh semua pihak.

“Alhamdulillah, semoga kita semua terima dengan hati terbuka untuk memutuskan rantaian (Covid-19),” katanya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tiada Ahli Warisan Kinabatangan Sertai UMNO

KOTA KINABALU: Parti Warisan Sabah (Warisan) Kinabatangan menafikan ada sebahagian ahlinya meninggalkan parti untuk menyertai UMNO Bahagian Kinabatangan.

Ketua Warisan Kinabatangan, Mohd. Ismail Ayob berkata, laporan sebuah akhbar tempatan kononnya ahli-ahli berkenaan telah menyerahkan borang keahlian kepada Ahli Parlimen Kinabatangan, Datuk Bung Moktar Radin adalah bertujuan menimbulkan kekeliruan.

Katanya, pihaknya telah memeriksa nama individu-individu seperti yang dilaporkan dan mendapati mereka langsung tiada kena mengena dengan Warisan Kinabatangan.

“Saya telah menyelidik latar belakang penama seperti yang dinyatakan di dalam akhbar, untuk makluman penama itu bukannya ahli Warisan dan saya tidak tahu dari mana sumber yang mengatakan dia ahli Warisan sedangkan namanya tidak berdaftar.

“Saya meminta pihak-pihak berkenaan jangan melabel individu-individu yang tidak berkaitan dengan Warisan khususnya di bahagian Kinabatangan sebagai ahli parti, kami kenal ahli-ahli kami dan tidak mungkin mereka berpaling tadah daripada tujuan asal Warisan,” katanya dalam satu kenyataan hari ini.

Sebuah akhbar tempatan hari ini melaporkan seorang lelaki dikenali sebagai Waking Ubit yang mendakwa ahli Warisan bersama beberapa ahli parti itu telah menyerahkan borang keahlian kepada Bung ketika beliau melawat kawasan mereka.

Mohd. Ismail berkata, semua ahli Warisan perlu terus menyokong Ketua Menteri merangkap Presiden Warisan, Datuk Seri Mohd. Shafie Apdal dan memberi masa kepada beliau mentadbir negeri ke arah pembangunan serta kemajuan yang lebih baik.

Katanya, di peringkat Warisan Bahagian Kinabatangan, beliau akan memastikan fokus utama membangunkan rakyat di kawasan itu terutama di luar bandar tetap diteruskan.

“Misi kami untuk membantu rakyat yang sudah sekian lama terabai terutama di luar bandar, fokus utama adalah membangunkan semula negeri Sabah ini yang ditinggalkan dalam keadaan hutang terlalu banyak dan membebankan kerajaan.

“Sebab itu kami menyokong usaha kerajaan yang ingin memberikan perkhidmatan terbaik kepada rakyat Sabah,” katanya.


COVID-19: Kematian Pertama Di Brunei

BANDAR SERI BEGAWAN: Brunei merekodkan kes kematian pertama hari ini membabitkan seorang warga emas berusia 64 tahun.

Setakat ini, Brunei melaporkan 115 kes yang sebahagiannya dikaitkan dengan perhimpunan jemaah tabligh di Malaysia yang dilaporkan dihadiri kira-kira 16,000 orang.

Mangsa yang meninggal dunia tidak menyertai perhimpunan itu tetapi mempunyai sejarah perjalanan ke Malaysia dan Kemboja. – Reuters


Polis Tahan Suspek Calar Kenderaan Di Parkir KKIA

KOTA KINABALU, 8 Ogos: Polis menahan seorang lelaki warga tempatan yang dipercayai terlibat dalam kes khianat, mencalar beberapa kenderaan di kawasan parkir Lapangan Terbang Antarabangsa Kota Kinabalu (KKIA) yang tular di media sosial baru-baru ini.

Ketua Polis Daerah Kota Kinabalu ACP Habibi Majinji berkata suspek lelaki berusia 33 tahun itu ditahan dalam serbuan di sebuah rumah tidak bernombor di Kampung Seri Pandan Putatan, kira-kira pukul 11.30 malam, Isnin lepas.

“Hasil soal siasat mendapati suspek mengaku kesalahan itu, menggunakan gunting untuk mencalarkan kereta pengadu. Suspek juga mengaku melakukan perbuatan yang sama terhadap beberapa kenderaan lain yang diparkir di kawasan berkenaan,” katanya dalam satu kenyataan.

Habibi berkata sebelum suspek ditahan seorang mangsa telah membuat laporan bahawa kenderaannya dicalarkan di kawasan parkir lapangan terbang berkenaan pada Ahad lepas.

Beliau berkata kes itu disiasat di bawah Seksyen 427 Kanun Keseksaan kerana melakukan khianat dan menyebabkan kerugian.


Mangsa Tembakan Dari Pulau Denawan, Baru Sebulan Bernikah

SEMPORNA: Seorang daripada enam mangsa yang mati ditembak di Selatan Filipina, minggu lalu, dikatakan baru sebulan mendirikan rumah tangga.

Menurut sumber, isteri mangsa, 20-an, adalah satu daripada dua individu yang terselamat dalam insiden berdarah itu sebelum ditemukan ahli keluarga mereka dari Pulau Siasi, Filipina.

Sebelum kejadian mangsa yang dikenali sebagai Raju, 20-an, bekerja di sebuah kedai makan di Bandar Semporna.

“Sebelum berkahwin, mangsa dan isterinya bekerja di restoran yang sama beberapa bulan lalu.

“Kemudian, mereka berdua mengambil keputusan berhenti kerja dan pulang ke Pulau Denawan untuk berkahwin,” katanya kepada Borneo Today.

Menurutnya, pasangan itu baru sahaja melangsungkan perkahwinan bulan lalu dan merancang untuk ke Pulau Siasi, Selatan Filipina bagi menyambut Maulidur Rasul bersama keluarga di sana.

Difahamkan selain isteri, ibu tiri mangsa juga antara yang terselamat dalam insiden berdarah berkenaan.

Ahad lalu, Pesuruhjaya Polis Sabah, Datuk Omar Mammah mengesahkan enam sekeluarga termasuk seorang kanak-kanak berusia lapan tahun mati dipercayai ditembak ketika dalam perjalanan ke Siasi, Filipina, pada 5 November lalu.

Bagaimanapun, dua mangsa lagi terselamat dan ditemukan ahli keluarga yang keluar mencari selepas bimbang mangsa tidak sampai ke Pulau Siasi mengikut masa ditetapkan.

Omar berkata, semua mangsa dihantar pulang ke Pulau Denawan termasuk enam yang maut untuk dikebumikan di sana.

Tambahnya setakat ini, motif serangan dipercayai akibat balas dendam memandangkan tiada barang kemas, wang tunai termasuk enjin bot dilarikan suspek.


Pemuzik Ternama Lok-U Meninggal Dunia

KUALA LUMPUR: Pengarah muzik ternama tanah air, Faizal Uzir atau lebih terkenal dengan panggilan Lok-U dilaporkan menghembuskan nafas terakhir sekitar pukul 10 pagi Rabu.

Allahyarham Lok-U yang berusia sekitar 40-an difahamkan sesak nafas selepas berjogging.

Jenazah Allahyarham Lok-U kini berada di Hospital Serdang untuk proses bedah siasat.

Sehingga pukul 11.45 pagi tadi, berita pemergian mengejut Allahyarham Lok-U mula dikongsi oleh penggiat muzik tanah air.

Lok-U merupakan antara pemuzik yang disegani dalam kalangan penggiat muzik tanah air dan Allahyarham sering diberi tanggungjawab mengetuai kumpulan pemuzik iringan dalam pelbagai program realiti di pelbagai stesen televisyen.


PRK Kimanis: Pemuda UMNO Sabah Bantah

KIMANIS: Pemuda UMNO Sabah membantah langkah Suruhanjaya Pilihan Raya (SPR) mahu memasang kamera video di semua saluran mengundi pada Pilihan Raya Kecil (PRK) Kimanis pada Sabtu ini.

Ketua Pemuda UMNO Sabah Ir Abdul Aziz Julkarnain berkata, mereka bimbang pemasangan kamera berkenaan akan menakutkan pengundi untuk membuat pilihan calon masing-masing kerana risau keputusan itu diketahui pihak berkuasa.

Keadaan itu, dakwanya boleh menjejaskan proses demokrasi kerana ada unsur menakutkan pengundi supaya memilih calon dari parti kerajaan bagi mengelak kecaman mana-mana pihak.

“Kami membantah langkah SPR meletakkan kamera video di semua saluran mengundi kerana kami tidak mahu ini menakutkan pengundi.

“Kita bimbang pengundi terpaksa mengundi kerajaan kerana takut,” katanya pada sidang media di Kimanis hari ini.

Dalam kenyataan media yang dikeluarkan hari ini, Pengerusi SPR Datuk Azhar Azizan Harun berkata SPR akan memperkenalkan penggunaan kamera video di semua saluran mengundi pada hari pengundian PRK Kimanis.

Langkah itu sebagai satu usaha penambahbaikan untuk pilihan raya yang cekap dan telus yang akan dipasang di 68 saluran dan dikendalikan pegawai SPR.

Abdul Aziz turut menyatakan perasaan tidak puas hati berhubung beberapa perkara dan insiden yang berlaku sepanjang kempen PRK Kimanis.

Beliau mendakwa perkara terbabit melanggar peraturan pilihan raya dan hak asasi manusia sama ada oleh pihak berkuasa atau parti lawan.

Antaranya, beliau menyebut rakaman video yang tersebar dalam media sosial semalam yang menunjukkan beberapa individu memakai baju Parti Warisan Sabah (WARISAN) menanggalkan bendera Barisan Nasional (BN) dipercayai berlaku di Kampung Pimping, Membakut.

“Apa yang lebih dikesalkan, dalam video itu kelihatan Menteri Pembangunan Infrastruktur negeri Datuk Peter Anthony dan Ahli Dewan Undangan Negeri (ADUN) Sukau Datuk Saddi Abdul Rahman melihat perbuatan itu.

“Kami kesal kerana menteri tidak peduli dan membiarkan saja pekerja parti mereka melakukan perbuatan itu.

“Sebagai menteri dan wakil rakyat, mereka sepatutnya membantu menegakkan undang-undang, bukan membiarkannya,” katanya sambil menambah laporan polis mengenainya dibuat di Ibu Pejabat Polis Beaufort pagi hari ini.

Beliau turut menyebut mengenai kempen WARISAN yang didakwa menyediakan makanan kepada orang ramai yang jelas menyalahi peraturan pilihan raya dalam satu program di Kampung Lingan.

Selain itu, Abdul Aziz berkata, pihaknya turut membuat laporan mengenai kenyataan Peter yang didakwanya berniat jahat kerana menghentam UMNO berkaitan isu sambutan Krismas dan Tahun Baharu yang diadakan di Membakut pada 4 Januari lalu.

“Laporan polis kami sebelum ini adalah berkaitan kesalahan peraturan pilihan raya iaitu pemberian hadiah dan cabutan tiket bertuah ketika kempen pilihan raya, bukan pasal sambutan Krismas.

“UMNO pun ada menganjurkan sambutan Krismas di Pusat Daerah Mengundi (PDM) tetapi ia dilakukan sebelum hari penamaan calon supaya tidak menyalahi peraturan pilihan raya,” katanya.

Beliau turut mempersoalkan kewajaran polis menyiasat individu yang membuat laporan berkaitan isu itu sehingga mengambil masa selama empat jam pada 6 Januari lalu.

“Kami hairan kenapa individu yang membuat laporan polis pula disiasat dan telefon bimbitnya diambil sedangkan kita membuat laporan meminta polis menyiasat perkara berkenaan.

“Satu perkara lagi yang kami tidak puas hati ialah kesalahan dilakukan WARISAN tidak diambil tindakan segera oleh pihak polis dan SPR,” katanya.


SPRM Sabah Tahan Pembantu Tadbir & Wakil Ketua Anak Negeri

KOTA KINABALU: Seorang ketua pembantu tadbir di sebuah jabatan kerajaan di Lahad Datu ditahan oleh Suruhanjaya Pencegahan Rasuah Malaysia (SPRM) Sabah kerana dipercayai terbabit kes rasuah berjumlah lebih RM24,000.

Menurut sumber, suspek lelaki berusia 52 tahun itu ditahan di pejabat SPRM cawangan Lahad Datu kira-kira jam 2.30 petang semalam selepas hadir memberi keterangan.

Difahamkan suspek disyaki menggunakan jawatannya bagi mendapat suapan dengan mengemukakan invois sebuah syarikat yang pemiliknya mempunyai kaitan dengan suspek.

“Suspek kini dilepaskan dengan jaminan SPRM sebanyak RM10,000 dengan seorang penjamin,” kata sumber.

Sementara itu dalam kes berasingan, SPRM Sabah turut menahan seorang lelaki berusia 54 tahun yang juga Wakil Ketua Anak Negeri (WKAN) kerana disyaki memperdaya seorang wanita untuk memperolehi wang tunai berjumlah kira-kira RM1,000.

Sumber berkata, suspek yang bekerja sebagai peniaga itu ditahan kira-kira jam 2 petang semalam di pejabat sama selepas hadir memberi keterangan.

Difahamkan suspek memperdaya seorang wanita kononnya boleh membantu mengeluarkan sijil daftar lewat kelahiran serta kad pengenalan wanita itu dan adiknya.

Suspek kemudian dilepaskan dengan jaminan SPRM sebanyak RM5,000 dengan seorang penjamin.

Pengarah SPRM Sabah S Karunanithy ketika dihubungi mengesahkan dua tangkapan itu.

Katanya, kes pertama disiasat mengikut Seksyen 23 Akta SPRM 2009, manakala kes kedua disiasat di bawah Seksyen 415 Kanun Keseksaan.

“Kedua-dua suspek akan dihadapkan ke Mahkamah Sesyen Khas Rasuah Tawau, esok,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


ADUN DAP Sabah Dakwa Ditawar RM20 Juta Keluar Parti

SANDAKAN: Wang tunai RM20 juta, jawatan dan projek, adalah antara tawaran yang didakwa dikemukan individu dipercayai ‘ejen keluar parti’ kepada Ahli Dewan Undangan Negeri (ADUN) Elopura, Calvin Chong.

Adun DAP itu mendakwa, mula dihubungi tujuh individu berlainan dipercayai ejen keluar parti sejak pertengahan Jun tahun ini.

“Ada yang menawarkan setengah juta, RM1 juta, RM3 juta serta jawatan. Namun, jumlah yang tertinggi adalah sebanyak RM20 juta dan juga projek.

“Yang first orang, dia tanya saya ada minat mau (mahu) lompat atau tidak melalui telefon… dia bilang (cakap) apa-apa pun boleh runding… macam duit atau position (jawatan), itu kabinet atau pangkat dia boleh runding.

“Yang sekarang ini, terus jumpa saya, saya pun terkejut dia jumpa saya… dia offer (tawar) saya apa-apa pun boleh, yang penting saya mau lompat,” katanya ketika ditemui Astro AWANI di pejabatnya di sini, pada Rabu.

Bagaimanapun, Chong berkata, beliau enggan menerima sebarang tawaran dan berharap pihak berkenaan tidak lagi datang membuat tawaran sedemikian.

Katanya, beliau tetap bersama DAP dan menyokong penuh kepimpinan Ketua Menteri Sabah, Datuk Seri Mohd Shafie Apdal.

Terdahulu, Chong membuat laporan polis selepas menerima beberapa panggilan telefon serta pesanan menerusi aplikasi Whatsapp yang menurutnya amat ‘menganggu’.

Katanya, hari ini merupakan kemuncak kemarahannya apabila menerima satu panggilan telefon pada pukul 5.50 pagi, dan beliau amat terperanjat apabila ada individu yang datang ke rumahnya kira-kira satu setengah jam kemudian bagi tujuan sama.

“Saya amat terganggu dengan cubaan sebegitu, telefon saya menerusi nombor peribadi pada masa yang tidak sesuai dan datang ke rumah pada masa anak saya sedang sakit.

“Ini tidak boleh jadi, kerana bukan sahaja ia menganggu ketenteraman saya, tapi juga keluarga saya,” katanya kepada pemberita selepas membuat laporan polis di Balai Polis Sandakan di sini. – Awani

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


5 Nelayan Vietnam Ditahan Tangkap Gamat Secara Haram Di Kudat

KUDAT, 01 Julai – Agensi Penguatkuasaan Maritim Malaysia (Maritim Malaysia) Zon Maritim Kudat sekali lagi berjaya menahan sebuah bot nelayan Vietnam yang menangkap Balat secara haram di perairan negara. Mereka ditahan di kedudukan sekitar 18 Batu Nautika Timur Laut dari Pulau Sibongor Laut, Kudat sekitar jam 10.00 pagi kelmarin.

Timbalan Pengarah Operasi Zon Maritim Kudat, Leftenan Maritim Musa bin Dail berkata, hasil pemeriksaan awal mendapati, bot terbabit tidak mempunyai sebarang dokumen pendaftaran bot. 5 awak-awak termasuk tekong warganegara Vietnam berusia dalam lingkungan 29 hingga 39 tahun itu turut tidak memiliki sebarang dokumen pengenalan diri yang sah.

“Ini merupakan kes ke-sembilan melibatkan tangkapan Balat di Perairan Kudat pada tahun ini. Bot-bot ini menggunakan peralatan yang diharamkan. Nilai rampasan bot dan Balat dianggarkan sebanyak RM600 ribu. Kuantiti Balat yang dirampas dianggarkan seberat 500 kilogram,” jelas beliau.

“Balat merupakan sejenis hidupan laut unik yang dianggap makanan mewah dan berkhasiat. Sabah yang sememangnya kaya dengan Balat, menjadi perhatian para penggemarnya dari seluruh dunia. Permintaan dalam dan luar negara yang tinggi merupakan salah satu faktor yang menarik nelayan-nelayan asing untuk mengaut hasil negara secara haram,” tambah beliau.

“Bot beserta kesemua nelayan Vietnam tersebut ditahan dan diiring ke Jeti Sabah Port Kudat dan diserahkan kepada Pegawai Penyiasat untuk siasatan lanjut. Kes disiasat dibawah Akta Perikanan 1985 dan Akta Imigresen 1959/63,” katanya.

“Maritim Malaysia menyeru kepada orang awam terutamanya komuniti maritim untuk bekerjasama dengan pihak penguatkuasa dalam membanteras kegiatan jenayah atau pelanggaran undang-undang di Zon Maritim Malaysia. Orang awam juga dinasihatkan untuk menghubungi talian MERS 999 atau Pusat Operasi Maritim Kudat di talian 088-611858 jika mempunyai sebarang maklumat berhubung kejadian atau sebarang jenayah di perairan negara,” ujarnya lagi.


Kucing Itu Sengaja Ditahan Hingga Mati Tersepit

JOHOR BAHRU: Seekor kucing ditemui mati tersepit di pintu ‘roller shutter’ sebuah bank dalam keadaan yang sangat tragik dipercayai akibat angkara khianat di Taman Tampoi Utama, Tampoi di sini, awal pagi tadi.

Persatuan Haiwan Malaysia dalam satu kenyataan memaklumkan kejadian dipercayai berlaku pada 12 tengah malam semasa penutupan bidai besi secara automatik dan disedari orang awam kira-kira 3 pagi sebelum memaklumkannya kepada persatuan sekitar 4.30 pagi.

“Setiap bank akan menutup pintu roller shutter di ruang mesin ATM (mesin juruwang automatik) bermula 12 tengah malam dan hanya membukanya semula pada 6 pagi,” menurut kenyataan yang dimuat naik dalam akaun Facebook rasmi persatuan berkenaan.

Menurut persatuan itu, kes kematian kucing itu seolah-olah sengaja dilakukan dengan cara menahan kucing malang itu sewaktu roller shutter sedang turun perlahan untuk menutup pintu ruang mesin ATM.

“Kucing tidak akan tunggu di satu lokasi jika berlaku bunyi bising. Sudah tentu bunyi roller shutter itu kuat sewaktu turun akan memeranjatkan kucing dan ia berlari pergi.

“Jadi, seolah-olah badan kucing sengaja ditahan hingga leher kucing tersepit,” menurut kenyataan yang dimuat naik dalam akaun Facebook rasmi persatuan.

Selain mengharapkan rakaman kamera litar tertutup (CCTV) daripada pihak bank untuk menyaksikan kejadian sebenar, persatuan turut meminta mana-mana individu yang melihat kejadian itu supaya berkongsi maklumat dengan segera melalui talian 011-20901097 agar pelakunya dapat dijejaki. – HMetro


Murid Akui Takut Guna Jambatan Uzur, Terbayang Jatuh Sungai Ada Buaya

SANDAKAN: Pelajar sekolah rendah dari Kampung Nelayan Tengah, di sini, mengakui berasa takut untuk melalui jambatan gantung merentasi Sungai Batang di kampung berkenaan ekoran keadaannya yang daif dan sudah rosak.

Bagaimanapun, mereka terpaksa menggunakannya setiap hari untuk ke Sekolah Kebangsaan (SK) Sibugal Besar, tidak jauh dari kampung berkenaan.

Seorang pelajar Tahun Dua, Nursyazana Rustaman, berkata dia biasanya ditemani ahli keluarga lebih dewasa setiap kali menyeberang sungai menggunakan jambatan berkenaan.

Katanya, dia pernah mengalami detik cemas akibat hampir terjatuh disebabkan hilang keseimbangan ketika cuba mengelak paku yang tercabut daripada kayu jambatan berkenaan, sebelum ini.

“Saya hampir jatuh atas jambatan itu. Ia bergoyang sangat kuat. Mujur sempat pegang besi di tepi jambatan itu. Kemudian abang saya yang menemani saya bantu untuk bangun dan teruskan perjalanan,” katanya ketika ditemui di sini, hari ini.

Kesukaran dihadapi penduduk terutama pelajar sekolah di kampung berkenaan menjadi perhatian masyarakat apabila gambar beberapa murid menggunakan jambatan uzur itu menjadi tular di media sosial sejak semalam.

Sementara itu, murid Tahun Enam, Biverlyn Abd Hadi, berkata dia pernah jatuh kerana jambatan itu menjadi sangat licin pada waktu hujan.

“Saya pernah jatuh ketika hujan. Tapi syukur tiada apa-apa yang serius,” katanya.

Murid Tahun Lima, Ismail Abdullah, pula berkata perkara paling menyeramkan mereka adalah memikirkan keadaan sekiranya terjatuh ke sungai itu yang mempunyai buaya.

“Memang takut, lebih-lebih lagi jambatan ini sudah rosak, ada banyak lubang. Kalau nak menyeberang, kena ada kawan tiga atau empat orang,” katanya.

Sementara itu, Bernama melaporkan gesaan banyak pihak yang mahukan jambatan gantung yang berusia lebih 30 tahun itu digantikan dengan jambatan lebih kukuh untuk kegunaan penduduk terutama pelajar.

Pemimpin Pembangunan Masyarakat Sungai Manila Isgau Abdullah berkata jambatan sepanjang 150 meter itu telah usang dan dinaik taraf daripada bahan kayu sepenuhya kepada struktur sokongan konkrit serta jaringan dawai dengan laluan berkayu kira-kira 20 tahun lepas.

“Peruntukan RM100,000 untuk membaik pulih jambatan ini telah dimohon dan diproses oleh Majlis Perbandaran Sandakan (MPS) pada 28 November lepas tetapi dengan keadaan sekarang, jumlah itu sudah tidak memadai, mungkin perlu sekitar RM500,000 untuk membina jambatan baharu yang lebih kukuh,” katanya.

Beliau berkata demikian kepada pemberita ketika menyertai gotong-royong membaiki jambatan itu bersama penduduk kampung hari ini.

Isgau berkata buat sementara, Ahli Dewan Undangan Negeri (ADUN) Sungai Manila Mokran Ingkat dan ADUN dilantik Datuk Suhaimi Nasir, yang juga Ketua UMNO Bahagian Libaran, telah menyalurkan dana untuk menggantikan kayu yang patah serta tercabut di jambatan itu.

Beliau berkata kira-kira 90 peratus penduduk Kampung Nelayan Tengah dan Kampung Pampang menggunakan jambatan itu sebagai laluan utama untuk ke SK Sibugal Besar, bersolat jumaat di Masjid Nurul Hidayah dan menaiki bas awam di Kampung Sibugal Besar.

Katanya jurutera Unit Penyelarasan Pelaksanaan dan jurutera MPS dijadual meninjau jambatan itu Khamis ini serta membuat penilaian semula berdasarkan peruntukan RM100,000 yang telah dimohon.

Sementara itu, penduduk Kampung Nelayan Tengah, Hajiril Hajid, 62, berkata meskipun bersyukur kerana belum pernah berlaku insiden yang tidak diingini namun meminta kerajaan mengambil tindakan segera kerana keadaan semasa jambatan itu boleh mengundang bahaya kepada pengguna.

“Antara perkara yang merisaukan ialah keadaan sungai ini yang mempunyai buaya. Kita tidak mahu ada insiden membabitkan haiwan ganas itu lebih-lebih lagi jambatan ini sering digunakan anak-anak untuk ke sekolah,” katanya yang juga seorang nelayan. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Presiden Filipina Cadang Suntik ‘Antivac’ Dengan Vaksin Waktu Mereka Tidur

Presiden Filipina, Rodrigo Duterte telah mencadangkan satu cara bagi memastikan mereka yang belum dan masih ragu-ragu berkenaan vaksin COVID-19 supaya disuntik walaupun ianya tidak diwajibkan.

“Masalahnya ialah mereka yang tidak mahu mendapatkan vaksin ini. Carilah mereka di kampung anda, ayuh ke sana semasa mereka sedang tidur dan suntik mereka ketika mereka sedang tidur supaya kita boleh menyelesaikannya.

“Sekiranya mereka tidak mahu disuntik, ayuh pergi ke rumah mereka dan suntik mereka ketika malam menjelang tiba. Saya sanggup buat, saya akan memimpin cara itu,” ujarnya.

Walau bagaimanapun, Jabatan Kesihatan Filipina berulang kali menekankan bahawa vaksin tidak diwajibkan. Semua vaksinasi memerlukan persetujuan.

Dalam ucapan yang sama, Duterte menyalahkan kekurangan bekalan vaksin COVID-19 yang berlaku pada awal tahun dengan menyatakan bahawa dia tidak berdaya kerana pihak kerajaan tidak mampu untuk mencari mana-mana syarikat yang ingin menjual vaksin kepada Filipina.

Negara tersebut dilaporkan mula mengagihkan vaksin COVID-19 mereka pada 1 Mac lalu, lebih setahun sejak kes pertama COVID-19 dikesan dan paling terakhir untuk melancarkan inisiatif tersebut dalam kalangan negara Asia Tenggara.

Pada 10 Oktober, lebih 23.1 juta warga Filipina telah mendapat suntikan vaksin sepenuhnya sementara 26.4 juta lagi baru mendapat satu dos sahaja.